title: Balıkesirin maakunta

text: Maakunta rajoittuu Egeanmereen lännessä, Çanakkalen maakuntaan luoteessa, Marmaramereen pohjoisessa, Bursan ja Kütahyan maakuntaan idässä sekä Denizlin ja Burdurin maakuntaan pohjoisessa sekä Manisanan ja İzmirin maakuntaan etelässä.


title: Balıkesirin maakunta

text: Maakunnan pääkaupunki on Balıkesir (272 569 as., 31.12.2014 arvio). Balıkesirin maakunnan pinta-ala on 14 583 neliökilometriä. Väkiluku oli 1 155 216 vuoden 2011 väestönlaskennassa; vuoden 2015 lopun arvio oli 1 186 688 asukasta.


title: Balıkesirin maakunta

text: Maakunnan nimi tulee persiankielen ilmauksesta, joka tarkoittaa "paljon hunajaa". Tämä viittaa lähialueiden runsaisiin hedelmä- ja vihannessatoihin sekä kuumiin lähteisiin. Luonnollisia työllistäjiä ovat matkailuelinkeinot ja oliivien jalostaminen. Lisäksi maakunnassa on avolouhoksia, joista kaivetaan kaoliinia.


title: Balıkesirin maakunta

text: Vuonna 2005 Balikesir nousi otsikoihin siellä havaitun Turkin ensimmäisen lintuinfluenssatapauksen takia.


title: Balıkesirin maakunta

text: Maakunta on jaettu 20 piirikuntaan.


title: Naiselleni

text: 20 suosikkia – Naiselleni on Pertti Neumannin kokoelmalevy vuodelta 1998. Kokoelma sisältää Neumannin soolokappaleiden lisäksi MAC-yhtyeen kappaleen "Suomi itkee" (1981) ja S.E.X.-yhtyeen kappaleet "Uuden aamun kitarat", "Liftari" ja "Sinä puhut, minä vaikenen" (1987). Levy on osa Warner Music Finlandin 20 suosikkia -kokoelmalevysarjaa.


title: Tähtisarja – 30 suosikkia (Neumann)

text: Tähtisarja – 30 suosikkia on Pertti Neumannin kokoelmalevy vuodelta 2007. Kokoelma sisältää Neumannin soolokappaleita vuosilta 1985–1996. Soolokappaleiden lisäksi kokoelmalla on S.E.X.-yhtyeen kappaleet "Uuden aamun kitarat", "Liftari" ja "Sinä puhut, minä vaikenen".


title: Tähtisarja – 30 suosikkia

text: Tähtisarja – 30 suosikkia on Warner Music Finlandin kokoelmalevysarja. Ensimmäiset kokoelmalevysarjan albumit julkaistiin vuonna 2006. Levysarja käsittää tällä hetkellä yli 100 kokoelmaa.


title: Olav Magne Dønnem

text: Olav Magne Dønnem (s. 21. marraskuuta 1980 Øvre Surnadal) on norjalainen entinen mäkihyppääjä.


title: Olav Magne Dønnem

text: Dønnem voitti Continental Cupin kokonaiskilpailun kaudella 2003–2004. Hän voitti kauden aikana kaksi osakilpailua ja oli palkintokorokkeella kaikkiaan seitsemän kertaa. Samalla kaudella hän hyppäsi silloisen Vikersundin lentomäen mäkiennätyksen, 214 metriä. Maailmancupissa hänen parhaaksi osakilpailusijoituksekseen jäi neljäs sija Tšekin Harrachovissa käydyssä kilpailussa vuonna 1998. Kaikkiaan hän osallistui 46:een maailmancupin osakilpailuun.


title: Olav Magne Dønnem

text: Arvokisoissa Dønnemin paras sijoitus on 19. sija vuonna 2000 lentomäen MM-kisoissa Vikersundissa. Kyseessä on myös ainoa kerta kun hän selviytyi toiselle hyppykierrokselle arvokilpailuissa.


title: Merihaukka

text: Merihaukka ("The Sea-Hawk") on vuonna 1915 ilmestynyt Rafael Sabatinin merirosvoromaani, jonka tapahtumat sijoittuvat Välimerelle. Tarina keskittyy sir Oliver Tressilianin kohtaloon ja hänen seikkailuihinsa berberimerirosvojen mukana. WSOY julkaisi romaanin suomeksi J. Hollon kääntämänä vuonna 1925.


title: Merihaukka

text: "Merihaukka" sovitettiin vuonna 1924 samannimiseksi mykkäelokuvaksi, jonka ohjasi Frank Lloyd. Michael Curtizin ohjaama vuoden 1940 "Merihaukka" ei sen sijaan nimestään huolimatta perustu Sabatinin romaaniin – joskin alun perin sen oli tarkoitus.


title: Merihaukka

text: Sir Oliver Tressilian viettää rauhaisaa elämää velipuolensa Lionelin kanssa. Hän on kihloissa naapurissa asuvan neidon, Rosamund Godolphinin kanssa. Tämän veli Peter kantaa kuitenkin vanhaa sukukaunaa Tressilianin veljeksiä kohtaan, eikä ole tyytyväinen sisarensa läheisiin suhteisiin sir Oliverin kanssa. Myös Godolphinin sisarusten holhoajana toimiva sir John Killigrew osoittaa selvää vihamielisyyttä sir Oliveria kohtaan, mikä johtaa lopulta kaksintaisteluun sir Oliverin ja sir Johnin välillä. Sir Oliver selviytyy voittajana, mutta tilanne kahden perheen välillä vaikeutuu entisestään.


title: Merihaukka

text: Sir Oliver joutuu ilmiriitaan Peter Godolphinin kanssa muutamien muiden aatelisten nähden. Hetkellisen raivon kuohahduksen jälkeen hän kuitenkin muistaa, että on luvannut kihlatulleen, ettei vahingoita tämän veljeä millään tavalla. Samana iltana Lionel tulee kotiin verissään jouduttuaan kaksintaisteluun Peter Godolphinin kanssa naisesta. Sir Oliver tekee kaikkensa peittääkseen veljensä osallisuuden Peterin kuolemaan, sillä kaksintaistelulla ei ole ollut todistajia varmistamassa kamppailun reiluutta.


title: Merihaukka

text: Suojellessaan veljeään murhasyytteeltä sir Oliver joutuu itse kaikkien epäilemäksi. Todistaakseen syyttömyytensä hän käy tapaamassa eräitä vaikutusvaltaisia herroja, jotka voivat todistaa, ettei hän ole haavoittunut. Varmana syyttömyydestään sir Oliver on valmis sietämään naapureiden epäilyt ja jopa Rosamundin vihan, sillä tyttö ei suostu kuulemaan sir Oliverin selostusta tapahtuneesta.


title: Merihaukka

text: Toipuessaan haavastaan Lionel alkaa pelätä velipuolensa ehkä piankin kyllästyvän olemaan naapuruston epäilyksen kohteena. Pelätessään joutuvansa hirteen, mikäli totuus tulisi ilmi, Lionel keksii suunnitelman järjestää sir Oliver siepatuksi ja myydyksi berberimerirosvojen orjaksi, jotta tämä ei voi kertoa totuutta tapahtuneesta. Kapteeni Jasper Leigh sekaantuu Lionelin juoneen ja suostuu sieppaamaan sir Oliverin, mutta juonikas kapteeni ei ole aikeissa noudattaa Lionelin suunnitelmaa. Epäonnisen sattuman kautta he kuitenkin joutuvat taisteluun espanjalaista laivaa vastaan ja jäävät vangeiksi.


title: Merihaukka

text: Kärsittyään puoli vuotta orjana espanjalaisella kaleerilla sir Oliver ystävystyy maurilaisen orjatoverinsa kanssa. Kun muslimimerirosvot valtaavat espanjalaisen laivan, sir Oliver onnistuu urhealla taistelulla saavuttamaan valtaajien hyväksynnän. Merirosvoja johtaa Asad-ed-Din, joka on sir Oliverin orjatoverin setä, minkä seurauksena sir Oliver otetaan hyvin vastaan muslimien keskuudessa. Välttyäkseen joutumasta ojasta allikkoon ja muslimeiden orjaksi sir Oliver kääntyy nimellisesti muslimiksi, mutta syvällä sisimmässään hän on melkoisen kyllästynyt uskontoihin yleensäkin.


title: Merihaukka

text: Ajan mittaan hän ansaitsee nimen Sakr-el-Bahr, Meren Haukka, ja hänestä tulee yksi menestyneimmistä merirosvokapteeneista. Eräänä päivänä hän hyökkää espanjalaisen laivan kimppuun ja löytää vankien joukosta vanhan tuttavansa Jasper Leighin. Hän ottaa tämän miehistöönsä, sillä kapteenin kokemus merenkulusta on hyödyksi liikuttaessa avoimemmilla vesillä. Tavattuaan Jasper Leighin Oliver-Reis, Sakr-el-Bahr, sir Oliver Tressilian, päättää lopulta tehdä tilit selviksi petollisen velipuolensa kanssa. Jasperin opastamana sir Oliver suuntaa aluksensa keulan Englantiin.


title: Merihaukka

text: Englannissa sir Oliver aikoo tavata kolme henkilöä: sir John Killigrewin, Rosamund Godolphinin ja veljensä, mutta päättäessään vierailla ensin sir Johnin luona hän tapaakin kaikki kolme kerralla. Jouduttuaan hieman yllättäen kohtaamaan heidän yhtä aikaa sir Oliver joutuu muuttamaan hieman suunnitelmiaan ja sieppaa lopulta sekä veljensä että Rosamundin mukaansa ja kuljettaa heidät Algieriin. Siellä hän pyytää Asad-ed-Diniä antamaan hänen pitää vangit itsellään, mutta tämä vaatii kaikkien vankien avointa huutokauppaamista orjiksi.


title: Merihaukka

text: Kauniista Rosamundista tulee kova taistelu huutajien kesken, mutta lopulta Sakr-el-Bahr saa huudettua tytön itselleen – samalla hän ostaa veljensä pilkkahinnalla. Haluten selvittää asioita veljensä ja Rosamundin kanssa sir Oliver vie heidät taloonsa ja huijaa Lionelin kertomaan totuuden Peterin kuolemasta. Asad-ed-Din on kuitenkin myös kiinnostunut Rosamundista ja tämän vaimo saapuu kieroin tarkoitusperin varoittamaan sir Oliveriä miehensä aikeista tulla hakemaan tyttö vaikka väkivalloin. Joutuessaan epätoivoiseen tilanteeseen sir Oliver ottaa Rosamundin vaimokseen muslimien tavan mukaan, mikä saa Asad-ed-Dinin suuttumaan silmittömästi.


title: Merihaukka

text: Asad-ed-Dinin viha niskassaan sir Oliverin on vielä koetettava pelastaa rakastettunsa muslimien keskeltä. Uhkarohkeat suunnitelmat seuraavat toisiaan, eivätkä asiat mitenkään ota sujuakseen sir Oliverin toivomalla tavalla.


title: Allan MacEachen

text: Allan Joseph MacEachen PC, O.C. (6. heinäkuuta 1921 – 12. syyskuuta 2017) oli kanadalainen Liberaalipuolueen poliitikko.


title: Allan MacEachen

text: MacEachen syntyi Invernessissä, Nova Scotiassa, ja opiskeli St. Francis Xavier -yliopistossa. Hän istui liittovaltion parlamentissa vuosina 1953–1984. Hänellä oli useita ministeriyksiä, ja hän toimi vuosina 1984–1991 senaatin opposition johtajana.


title: Allan MacEachen

text: MacEachen toimi Kanadan Privy Councilin puheenjohtajana vuosina 1968 (siirtymäkauden), 1970–1974 ja 1976–1979. Hän oli Kanadan ensimmäinen varapääministeri vuosina 1977–1979 ja 1980–1984; häntä seurasi niin ikään Liberaalipuolueen Jean Chrétien.


title: Kyyjärven Kyky

text: Kyyjärven Kyky on 1945 perustettu yleisseura. Seuran lajeina ovat tällä hetkellä: lentopallo, jalkapallo, pesäpallo, yleisurheilu ja yhdistelmäjaoston alaisuudessa hiihto, soutu –ja melonta sekä tikkaurheilu. Seuralla on myös miesten lentopallon 1-sarjassa pelaava joukkue, josta seura tunnetaankin parhaiten. Kaudella 2011-12 Kyky Betset nimellä pelaava 1-sarjajoukkue eteni ensimmäisen kerran liigakarsintoihin asti.


title: Kyyjärven Kyky

text: Miesten 1-sarjan lentopallojoukkue on jo monta vuotta pelannut Suomen toiseksi korkeimmalla sarjatasolla. Sen historian toistaiseksi parhain saavutus 1-sarjassa on sarjan mestaruus kaudelta 2014-2015 sekä liigakarsintapaikka lisäksi kausilta 2011-2012 ja 2012-2013. Joukkue tunnetaan lempinimellä "betonimiehet", joka tulee Kyvyn päärahoittajasta Kyky Betsetistä.


title: Kyyjärven Kyky

text: Kausi 2005-2006:


title: Kyyjärven Kyky

text: Kyky aloitti kautensa osallistumalla Suomen Cupiin, jossa se sai vastustajakseen SM-liigajoukkue Keski-Savon Paterin Varkaudesta. Pateri vei ottelun selvästi, mutta vastusta Kyky antoi vieden jokaisessa erässä yli viisitoista pistettä. Pohjoislohkon alku runkosarjassa joukkue oli lopulta kymmenennellä sijalla ja jatkoi pelejään alajatkosarjassa nostaen pelin tasoaan huomattavasti. Kyky oli lopulta sijalla kolme jääden vain kaksi pistettä noususta yläjatkosarjaan ja näin pudotuspeleihin.


title: Kyyjärven Kyky

text: Kausi 2006-2007


title: Kyyjärven Kyky

text: Kyky osallistui jälleen Suomen Cupiin, jossa tie nousi lopulta pystyyn SM-liigajoukkue Pielaveden Sampolle. Kausi oli muutenkin vaikea kyyjärveläisille, kun joukkue koki loukkantumisia paljon. Lopulta joukkue joutui putoamiskarsintaan, mutta selvitti sarjapaikkansa komeasti voittamalla pelinsä. Kauden aikana myös maailmanparhaimpiin beach volley pelaajiin kuuluvat Rivo Vesik ja Kristian Kais kävivät pelaamassa Kyvyssä kolme ottelua.


title: Kyyjärven Kyky

text: Kausi 2007-2008:


title: Kyyjärven Kyky

text: Kausi oli Kyvyn historian toistaiseksi paras, kun joukkue oli erittäin tiukassa runkosarjassa seitsemännellä sijalla. Joukkue tippui Suomen Cupista SM-liigajoukkue Vaasan Kiistolle. Joukkueessa ulkomaalaisvahvistuksina pelasivat valkovenäläinen Aliaksei Yeutukhovich sekä latvialainen Darius Abromavicius. Kyky hankki kesken kauden riveihinsä myös brasilialaisen Pedron, mutta Kyky erotti hänet jo kolmen ottelun jälkeen huonojen peliesitysten vuoksi.


title: Kyyjärven Kyky

text: Kausi 2008-2009:


title: Kyyjärven Kyky

text: Kausi alkoi Kyvyltä hyvin, kun se otti voiton Suomen Cupissa 1-sarjajoukkue Mäntän Valosta. Toisella kierroksella vastaan astui SM-sarjajoukkue Valkeakosken Isku-Veikot, jolle Kyky hävisi niukasti. Kyvyn varsinainen sarjakausi päättyi yhdeksänteen sijaan alkukauden vaikeuksien jälkeen. Joukkueessa alkukautena pelanneet valkovenäläinen Aliaksei Yeutukhovich ja latvialainen Darius Abromavicius eivät uskoneet enää joukkueeseen, vaan lähtivät Kyyjärveltä kotimaihinsa. Kyky sai heidän tilalleen kaksi uutta ulkomaalaispelaajaa: liettualainen Saulius Astrauskas ja virolainen Argo Arak. Argo oli pelannut Shenger-liigaa Parnu VK:n joukkueessa ja ollut myös Viron maajoukkueen pelaajana.


title: Kyyjärven Kyky

text:
Kausi 2010-2011:
Kyky sai liikkeelle ehkä parhaimman joukkueensa kautta aikojen. Se näkyi, kun joukkue sijoittui pohjoislohkossa kolmanneksi ja eteni lopulta aina välieriin saakka. Suoritus oli KyKyn seurahistorian kaikkien aikojen paras.


title: Kyyjärven Kyky

text:
Kausi 2011-2012:
KyKy sijoittui 1-sarjassa kolmanneksi ja eteni liigakarsintaan voitettuaan pudotuspeleissä TKT:n ja Vaasan Kiiston. Karsinnassa Sun Volley oli kuitenkin parempi otteluvoitoin 3-0.


title: Kyyjärven Kyky

text:
Kausi 2012-2013:
KyKy sijoittui 1-sarjassa toiseksi ja eteni liigakarsintaan voitettuaan pudotuspeleissä TKT:n ja Himangan Urheilijat. Karsinnassa Korson Veto oli kuitenkin parempi otteluvoitoin 3-0.


title: Kyyjärven Kyky

text:
Kausi 2013-2014:
KyKy sijoittui 1-sarjassa neljänneksi. Puolivälierissä joukkue voitti jälleen TKT:n, mutta välierissä oli taipuminen Mikkelin Passareille lisäerän jälkeen otteluvoittojen mentyä tasan 1-1. Lisäerän Passarit voittivat 34-32.


title: Kyyjärven Kyky

text:
Kausi 2014-2015:
KyKy voitti 1-sarjan mestaruuden, mutta liigakarsinnassa LiigaSärkät oli selkeästi parempi uusien liigasopimuksensa voitoin 3-0.


title: Kyyjärven Kyky

text:
Kausi 2015-2016:
KyKy voitti 1-sarjan ylemmän jatkosarjan, mutta hävisi välierissä Maaningan Mahdille lisäerän jälkeen.


title: Kyyjärven Kyky

text:
Kausi 2016-2017:
KyKy voitti 1-sarjan runkosarjan, mutta hävisi välierissä Susiraja Volleylle kahdesti 2-3 ja putosi sarjan loppuottelusta ja liigakarsinnoista.


title: Kyyjärven Kyky

text:
Kausi 2017-2018:
KyKyn oli tyytyminen runkosarjan 7. sijaan, jolla irtosi paikka puolivälieriin, joissa Maaningan Mahti pudotti joukkueen jatkosta kahdella 3-0 -voitolla.


title: Chico Hamilton

text: Foreststorn ”Chico” Hamilton (21. syyskuuta 1921 Los Angeles, Kalifornia – 25. marraskuuta 2013 New York, New York) oli West Coast jazzin johtaviin nimiin kuulunut yhdysvaltalainen rumpali.


title: Chico Hamilton

text: Hamilton suoritti sotilaspalvelustaan vuosina 1942–1946. Hän teki ensimmäisen levytyksensä Slim Gaillardin kanssa ja jatkoi uraansa mm. yhteistyöllä Jimmy Mundyn, Count Basien ja Lester Youngin kanssa.


title: Chico Hamilton

text: Hamilton toimi Lena Hornen kiertuerumpalina vuosina 1948–1955 ja soitti Gerry Mulliganin yhtyeessä vuosina 1952–1953. Hänet tunnetaan etupäässä omasta kvintetistään, jonka hän perusti vuonna 1955 ja jonka kokoonpano ennätti vuosien varrella vaihtua useaan otteeseen.


title: Chico Hamilton

text: Alkuperäisen kvintettinsä Hamilton hajotti vuonna 1966, mutta hän ei suinkaan lopettanut uraansa, vaan jatkoi sitä 2000-luvulle saakka. Gábor Szabó


title: MIA

text: MIA voi merkitä muun muassa seuraavia:


title: Kiuruveden Luomu-Wolley

text: Kiuruveden Luomu-Wolley on vuonna 1997 perustettu lentopallon erikoisseura. Seura syntyi, kun Jänteen ja Teräksen lentopallotoiminta yhdistettiin. Seurassa on pelattu lentopalloa supersarjasta maakuntasarjaan.


title: Kiuruveden Luomu-Wolley

text: Naiset pelasivat monta vuotta 1-sarjassa, mutta pelaajapulan vuoksi paikasta luovuttiin kaudella 2005–2006. Naisveteraanit voittivat SM-pronssia kaudella 2006–2007. Kaudella 2005–2006 miehet nousivat 2-sarjasta 1-sarjaan. Kaudella 2007 tavoitteena oli nousu ylempään jatkosarjaan, johon joukkue ei lopulta päässyt mutta säilytti sarjapaikkansa. Miesten alasarjajoukkueet pelasivat myös maakunta- sekä veteraanisarjoissa. Kesäisin seurassa pelataan myös rantalentopalloa.


title: Kiuruveden Luomu-Wolley

text: Junioreissa seuralla on E-, D-, C-, ja A-tyttöjoukkueet, C-poikajoukkue sekä nuoremmille tarkoitettu pallokerho.


title: Kiuruveden Luomu-Wolley

text: Kaudella 2007–2008 Luomu-Wolleyn miesten joukkue pelasi 1-sarjassa. Venezuelasta joukkueeseen hankittiin passariksi Pablo Jose Lopez Andrades. Hän on pelannut muun muassa kovatasoisessa Espanjan pääsarjassa, ja myös Kolumbiassa sekä Venezuelassa.


title: Ahlmanin koulut

text: Ahlmanin koulut olivat asessori Gabriel Ahlmanin (1737–1799) testamenttilahjoituksen varoilla perustettuja kouluja, jotka sijaitsivat Tampereen ja sen ympäristön pitäjissä. Nämä koulut ovat kansakoulujen edeltäjiä.


title: Ahlmanin koulut

text: Gabriel Ahlman määräsi testamentissaan omaisuutensa Suomen talousseuralle, ja määräyksen mukaan puolet korkotuotosta olisi käytettävä "rahvaan, varsinkin lasten opettamiseksi Messukylässä ja Tampereen lähipitäjissä ei ainoastaan sisäluvussa ja kristinuskossa sekä, milloin sitä pyydetään, kirjoituksessa ja laskennossa, vaan myös järkevän maatalouden tärkeimmissä kohdissa". Tuoton toinen puoli tuli käyttää maatalouden edistämiseen Tampereen seudulla. Testamentin laadintaan osallistui Ahlmanin hyvä ystävä, professori Henrik Gabriel Porthan. Testamentin pätevyyttä moitittiin ja siitä nostettujen oikeudenkäyntien tähden koulut saatiin toimintaan vasta yli kymmenen vuotta myöhemmin, kun olot alkoivat Suomen sodan jälkeen vakiintua.


title: Ahlmanin koulut

text:
Ennen koulujen perustamista vasta perustettu Suomen talousseura, jonka jäsen Gabriel Ahlman oli, esitti kilpailukysymyksen, jollaiset olivat tuohon aikaan yleisiä asioiden ratkaisemiseen tähtääviä valmisteluja. Kysymys kuului:
Ensimmäiset koulut saatiin toimintaan Pirkkalassa ja Messukylässä vuonna 1811. Myöhemmässä vaiheessa vuonna 1817 kouluja perustettiin myös Lempäälään, Vesilahdelle, Kangasalle sekä Pälkäneelle. Ahlmanin koulut toimivat kiertävinä ja joissakin maalaistaloissa niitä pidettiin vuosikausia. Eritoten 1830-luvulla, mutta vielä senkin jälkeen, Ahlmanin kouluista käytiin vilkasta keskustelua, ja niitä voidaankin yleisesti pitää niin 1860-luvulla syntyneiden kansakoulujen aatteellisina edeltäjinä varsinkin tavallisen rahvaan koulutustarpeiden täyttämisessä. Hyvistä aikeista huolimatta koulujen opetus supistui yleensä konemaisen sisä- ja ulkoluvun opetteluun. Koulujen toiminta ei ollut ongelmatonta myöskään sen vuoksi, että useina vuosina ei saatu riittävästi oppilaita eikä kyllin päteviä opettajia. Oppimistulokset kärsivät hyvin monien oppilaiden osalta koulunkäynnin epäsäännöllisyyden vuoksi.


title: Ahlmanin koulut

text: Ahlmanin kouluissa toteutettiin 1840-luvulla mittavia uudistuksia. Koulujen opettajiksi hyväksyttiin vain pappeja ja niiden valvojaksi tuli Suomen Talousseuran ohella Turun tuomiokapituli. Koulut muutettiin kiertävistä kiinteiksi ja niille hankittiin omat rakennukset. Ainoa nimenomaan Ahlmanin koulua varten rakennettu talo valmistui vuonna 1862 Pirkkalaan, jossa se on vielä nykyäänkin koulukäytössä Tampereen Harjun kouluna. Kouluissa otettiin käyttöön Isossa-Britanniassa kehitetty niin sanottu Bell-Lancasterin vuoro-opetusmenetelmä, jonka periaatteena oli, että vanhemmat ja pidemmälle edistyneet oppilaat ohjasivat opettajan apuna nuorempia ja hitaampia tovereitaan. Opetusohjelmaan otettiin lukemisen opettamisen lisäksi kirjoittaminen ja laskento. Näiden uudistusten ansiosta oppimistulokset paranivat ja useimmat oppilaista oppivat enemmän tai vähemmän sujuvan sisälukutaidon sekä ainakin välttävän kirjoitus- ja laskutaidon. Ahkerille oppilaille jaettiin palkintoina koulukirjoja ja -tarvikkeita, pienehköjä rahasummia sekä hopeisia Ahlmanin mitaleja. Vuonna 1856 hyväksytyn ohjesäännön mukaan Ahlmanin koulut tarkoitettiin maaseudun varakkaamman ja kehittyneemmän väestönosan kouluiksi ja niiden pääsyvaatimukseksi määrättiin lukutaito.


title: Ahlmanin koulut

text: Uudistettuinakaan Ahlmanin koulut eivät lopulta enää vastanneet kansanopetukselle asetettuja uusia vaatimuksia. Niinpä koulut muutettiin Suomen Talousseuran aloitteesta vuoteen 1873 mennessä vuoden 1866 asetuksen mukaisiksi kansakouluiksi, mutta niiden tukemista Ahlmanin testamenttivaroin jatkettiin 1900-luvun alkuun saakka. Ahlmanin kouluja on laskettu käyneen yhteensä noin 7 500 oppilasta.


title: Ahlmanin koulut

text: Gabriel Ahlmanin testamentissaan esittämä ehto, jonka mukaan puolet testamenttivaroista oli käytettävä maatalouden edistämiseen, toteutui yli sata vuotta hänen kuolemansa jälkeen. Vuonna 1904 Messukylään perustettiin Ahlmanin Maamies- ja emäntäkoulu, joka toimii nykyisin Ahlmanin ammattiopistona.


title: Helvetia (täsmennyssivu)

text: Helvetia voi tarkoittaa ainakin seuraavia asioita:


title: Verkatehdas

text: Verkatehdas on kulttuuri- ja kongressikeskus Hämeenlinnan Keinusaaressa, lähellä rautatieasemaa Vanajaveden läheisyydessä. Alueen todellinen maamerkki on Vanaja-sali, joka on koko alueen tärkein tila ja näkyy myös julkisivuna moneen suuntaan. Rakennuksen tunnistaa helposti myös tiiliseen ulkoseinään tehdystä sinisestä taideteoksesta sekä tekstillä "Verkatehdas" varustetusta tehtaanpiipusta.


title: Verkatehdas

text: Vanhan tehtaan puitteisiin on rakennettu oman kuvauksensa mukaan ainutlaatuinen kokonaisuus, jonka muodostavat muun muassa 703-paikkainen musiikki- ja kongressisali, kokouskeskus, elokuvakeskus Bio Rex sekä ravintola. Tiloissa toimivat myös Hämeenlinnan kaupunginteatteri, Hämeenlinnan taidemuseo, Miniteatteri, Sibeliuksen syntymäkaupunki -säätiö sekä lasten ja nuorten kulttuurikeskus ARX. Lisäksi sinne ovat löytäneet tiensä monet kulttuuri- ja media-alan yhdistykset ja yritykset sekä ammatinharjoittajat. Ars-Häme ry:n ylläpitämä Galleria kone sekä taidelainaamo avattiin vuoden 2008 alusta. Verkatehtaan 30 000 kerrosneliön sisään on sijoittunut yli 20 yritystä. Verkatehtaan toimitusjohtajana työskentelee Jouko Astor.


title: Verkatehdas

text: Alueella yhdistyvät julkinen, kaupallinen ja kansalaislähtöinen toiminta, sillä Verkatehtaalla toimii muun muassa mainostoimisto, pari arkkitehtitoimistoa, Yleisradion aluetoimitus ja nyt myös Vanajaveden opisto sekä Sibelius-opisto. Perinteisiin kulttuurikeskuksiin verrattuna tämä keskus harjoittaa paljon laajempaa toimintaa.


title: Verkatehdas

text: Vanaja-sali on ollut tehokkaassa käytössä alusta pitäen. Syyskauden 2007 aikana järjestettiin kaikkiaan 42 konserttia. Konsertit kattavat kaikki musiikin lajit klassisesta, jazziin, rokkiin ja viihteeseen. Täydet katsomot ovat vetäneet muun muassa Vesa-Matti Loiri, Soile Isokoski, Tapani Kansa, Kari Tapio, Yö ja Rajaton. Orkesteriyhteistyötä on tehty Sinfonia Lahden kanssa. Sen lisäksi katsojat ovat voineet seurata muun muassa tanssia, taikuutta ja revyytä. Yhteensä näissä yleisötapahtumissa kävi n. 30 000 vierasta. Kaiken kaikkiaan Kulttuuri- ja kongressikeskus Verkatehtaan uusissa tiloissa kävi yli 80 000 henkeä. Tässä luvussa ei ole laskettuna alueen muiden rakennuksien kävijämääriä.


title: Verkatehdas

text: Hämeenlinnan verkatehdas aloitti toimintansa vuonna 1895, vaikka moni taho oli epäillyt, sopisiko Hämeenlinna lainkaan teollisuuskaupungiksi. Ensin Vanajaveden rannalla sijaitsevalle tontille rakennettiin kutomo ja voima-asema, sen jälkeen kehräämö ja korjauspajat. Sitten nousivat isännöitsijän ja teknillisen johtajan huvilat tontille. Tehtaan johtajana toimi pitkään kunnallismiehenäkin tunnettu Henrik Holmén, jonka johdossa tehdas kehittyi ja sai hyvän maineen. Se olikin pitkään kaupungin merkittävin teollisuuslaitos ja sitä laajennettiin useaan otteeseen. Kansalaissodan aikana toiminta pysähtyi olosuhteiden pakosta pariksi vuodeksi. Vuonna 1927 osakkeiden enemmistö siirtyi Amberlan suvulle ja toimitusjohtajaksi siirtyi vuorineuvos Arthur Amberla. Vuonna 1937 rakennettiin uusi karstalankakehräämö, mikä laajensi tehtaan kapasiteettia entisestään. Koneet lauloivat tehokkaasti ja markkinoille ilmestyi kuosikkaita, hienolaatuisia kankaita herrojen pukuihin ja takkeihin.


title: Verkatehdas

text: Sotien aikana tehdas valmisti ennätyksellisiä tuotantomääriä. Jatkosodan päätyttyä se pystyi työllistämään kaikkiaan 625 työntekijää ja kohosi näin maan suurimpien verkatehtaiden joukkoon. Tehtaan viimeinen kukoistuskausi osui 1950-luvulle, jolloin työntekijöitä oli peräti 1300. Kudotusta kangasmäärästä olisi voinut levittää maton, joka olisi ulottunut Helsingistä Ouluun saakka. Koko Eurooppaa koskenut villateollisuuden lama ei voinut olla jälkiä jättämättä myöskään Hämeenlinnan verkatehtaan toimintaan. Se liittyi Villayhtymään, jolla kituvia tehtaita yritettiin pelastaa. Toiminnan loppuminen oli kuitenkin edessä vuonna 1963 Sen jälkeen tehtaan alueella toimi yksityisiä yrityksiä.


title: Verkatehdas

text: Kulttuuritoiminta alueella käynnistyi, kun Verkatehtaan naapuriksi tuli vuonna 1952 Hämeenlinnan taidemuseo, joka sijoitettiin Carl Ludvig Engelin piirtämään entiseen kruunun viljamakasiiniin. Myöhemmin tiloihin liitettiin myös vieressä sijaitseva Lohrmannin makasiini. Kaupunki osti vuonna 1978 verkatehtaan rakennukset ja oli aikeissa ensin purkaa ne, mutta lopulta vanhat rakennukset päätettiin kuitenkin kunnostaa. Siitä alkoi punatiilisten rakennusten opiskelu- ja kulttuurikausi. 1980- ja 1990-luvuilla Verkatehtaan suojissa opiskeltiin ja harrastettiin ahkerasti. Sinne oli sijoitettu muun muassa kansalaisopisto, ammattikoulu, Wetterhoff sekä sosiaali- ja terveydenhoitoalan koulutus. Tiensä löysivät tiloihin myös urheilijat kuten judon ja nyrkkeilyn harrastajat. Yksi toisensa jälkeen tiloja valtasivat sellaiset kulttuurilaitokset kuin Teatteri Verstas, Miniteatteri, Kulttuuritukku sekä Hämeenlinnan kulttuurikeskus. Nämä enteilivät vuonna 2001 käynnistynyttä varsinaista Verkatehdas-projektia.


title: Verkatehdas

text: Verkatehtaan suunnittelusta julistettiin vuonna 2004 arkkitehtuurikilpailu, jonka voitti arkkitehtitoimisto JKMM Oy. Pääsuunnitelijana hankkeessa toimi arkkitehti SAFA Juha Mäki-Jyllilä. Verkatehtaan uudisrakennustyöt aloitettiin vuonna 2005. Työt olivat monivaiheiset, sillä purettavia ja uudistettavia kohteita oli monia. Alkukesästä aloitettiin kaivutyöt Verkatehtaan sisäpihalla ja elokuussa 2005 purettiin osa Vanajaveden opiston rakennuksen päädystä uuden musiikkisalin tieltä. Sisäpihalle rakennettiin muun muassa lasikate. Rakennuksen alakerrassa työt aloitettiin keväällä 2006, jolloin silloinen vuokralainen Koulutuskeskus Tavastia muutti toisiin tiloihin. Elokuvateatterin uudisrakennuksen työt aloitettiin loppukeväästä 2006.


title: Verkatehdas

text: Töiden edetessä uudistuksen budjettia jouduttiin nostamaan useampaan otteeseen, mikä muun muassa aiheutti närää kaupunkilaisissa. Myös kaupunginhallituksen ja -valtuuston suunnalla kauhisteltiin ja vaadittiin urakoitsijoille uutta tarjouskierrosta, mutta tekninen lautakunta oli toista mieltä hyväksyen edullisimman urakkatarjouksen yksimielisesti . Kustannuksiksi muodostui lopulta yli 30 miljoonaa euroa. Alkuperäinen kustannusarvio oli noin 22 miljoonaa euroa, josta kaupungin osuus vajaat 13 miljoonaa, EU:n ja valtion yhdeksän miljoonaa sekä kaupungin omistaman Kantolan kiinteistöt Oy:n 2,6 miljoonaa. Suuri osa alkuperäisen kustannusarvion ylityksestä johtui kohteen haastavuudesta ja toisaalta kysytyn tyyppisen työn tekijöitä on saatavilla niukasti. Lisäksi elokuvakeskuksen rakenteet jouduttiin alkuperäisestä suunnitelmasta poiketen paaluttamaan.


title: Verkatehdas

text: Paljon keskustelua aikaansaanut yksityiskohta oli Verkatehtaan julkisivun materiaali. Pääasiassa oltiin kahden vaiheilla, lasin ja corten-teräksen. Julkisivu päätettiin alun perin rakentaa lasilankuista, mutta lopulta päädyttiin teräkseen. Jo vuonna 2004 Verkatehtaan sisäpihan kujalle valmistui kansainvälisen taidevaihtohankkeen tuloksena teos, joka koostuu mosaiikkilaatoista. Keskuksen aulatiloihin on sijoitettu alueen historiasta kertova Anne Tammisen kaupungin historiallisen museon valokuviin pohjautuvat teokset "Läsnäolo" ja "Kaiku".


title: Verkatehdas

text: Verkatehdas vihittiin käyttöön 31. heinäkuuta 2007 kansanjuhlan merkeissä. Tapahtuma keräsi kaikkiaan 6000 kävijää. Paljon keskustelua herättänyt Verkatehdas toi palkintoja mukanaan. Valtion rakennustaidetoimikunta myönsi Rakennustaiteen valtionpalkinnon suunnittelukilpailun voittaneelle arkkitehtitoimisto JKMM Oy:lle ja Hämeenlinnan kaupunki sai vastaanottaa Suomen arkkitehtiliiton palkinnon. Teräsrakenneyhdistys huomioi suunnittelijat ja toteuttajat Vuoden teräsrakenne 2007-palkinnolla. Kulttuuri- ja kongressikeskus Verkatehtaan rakennushanke oli ainutlaatuinen, vanhan teollisuuskiinteistön muuttaminen uuteen käyttöön mullisti koko kulttuurirakentamisen perinnettä. Esimerkiksi Vanaja-salissa tehdyt rakenteelliset ratkaisut edustavat täysin uuden tyyppistä ajattelua, jossa muun muassa kaikki musiikin muodot ovat tasavertaisia. Salissa voidaan esittää niin akustista kuin sähköisesti vahvistettua musiikkia erinomaisissa olosuhteissa sekä järjestää isojakin kongresseja.


title: Verkatehdas

text: Verkatehdas kuuluu kansainväliseen kulttuurikeskusten verkostoon, Trans Europe Hallesiin, johon Suomesta kuuluvat myös Kaapelitehdas ja Kulttuuritehdas Korjaamo. Keskuksen myötä Hämeenlinna haluaa yhdeksi Suomen johtavista kongressikaupungeista.


title: Saloisten Salama

text: Saloisten Salama on vuonna 1947 perustettu yleisseura. Seuran lajit ovat lentopallon ohella hiihto, yleisurheilu, paini sekä kunto-ja veteraaniurheilu Seuran puheenjohtajana toimii Alpo Ohenoja. Saloisten Salaman lentopallon miesten edustusjoukkue pelaa Lentopallon miesten 1-sarjassa, Naisten edustusjoukkue pelaa 3-sarjassa. Juniorijoukkueita seuralla ei ole tällä hetkellä.


title: Saloisten Salama

text: Kovia pelaajia Saloisten Salamassa nähdään kaudella 2007–2008. Kempeleen Lentopallossa SM-liigassa pelannut Miika Tossavainen oli joukkueen kovin vahvistus 2007–2008 kaudeksi. Tossavaisen menettäminen Saloisten Salamalle, oli kova paikka Kempeleelle sillä olihan Tossavainen joukkueen kapteeni. Muita kovia nimiä joukkueesta löytyy Tommi Eirola, joka on vuonna 89-syntyneiden maajoukkuepelaaja, ja iso lahjakkuus.


title: Lentopalloseura ETTA

text: Lentopalloseura Etta ry on vuonna 1990 perustettu oululainen lentopalloseura. Ettan jäsenseuroja ovat Oulun NMKY, Oulun Kisko ja Oulunsalon Vasama sekä Kempeleen Lentopallo.


title: Lentopalloseura ETTA

text: Ettan miesten edustusjoukkue pelaa lentopallon mestaruusliigassa. Sekä miehet että myös naiset ovat esiintyneet Suomen korkeimmalla sarjatasolla SM-liigassa historiansa aikana.


title: Lentopalloseura ETTA

text: Ettan perustivat vuonna 1990 15. marraskuuta Oulun Kisko, Oulun NMKY ja Oulunsalon Vasama. Seuran ensimmäinen 1-sarjakausi sujui heti onnistuneesti ja keväällä 1991 seura juhli Seinäjoen Urheilutalossa SM-liigaan nousua pääsarjaan. Vierailusta pääsarjaan tuli kuitenkin lyhyt, kun joukkue putosi niukasti takaisin ykkössarjaan ensimmäisen liigakautensa jälkeen.


title: Lentopalloseura ETTA

text: Seuraavat vuodet liigasta tippumisen jälkeen olivat seuralla vaikeat. Seurasta ei löytynyt vastuunkantajia nostamaan seuraa takaisin liigaan, ja talousvaikeudet olivat myös huomattavia. Yksi merkittävä seikka oli kuitenkin puheenjohtaja Pentti Uusi-Illikaisen jääräpäinen usko parempaan, ja kuin vakuudeksi uskolleen hän rakensi talouden tukijalaksi seuralle Pohjois-Suomen Erämessut.


title: Lentopalloseura ETTA

text: Pikkuhiljaa urheilullinen puoli myös kokosi rivejään ja vuonna 1996 naisten joukkue esiintyi ensimmäisen kauden Ettan väreissä – ja kurkotti supersarjassa välieriin. Samana keväänä miesten joukkue nousi myös supersarjaan. Liigapaikan miehet saivat villillä kortilla kaudeksi 1999–2000. Liigassa Ettan miehet olivat aina kaudelle 2005 asti, kunnes se tippui karsinnoissa.


title: Lentopalloseura ETTA

text: Karsintojen jälkeen joukkue pelasi 1-sarjassa menestyksellisesti. Se voitti kaudella 2008–2008 1-sarjan pohjoislohkon ja eteni liigakarsintoihin mutta ei noussut SM-liigaan. Kaudeksi 2008–2009 joukkue teki merkittäviä satsauksia, joista kovin nimi oli maajoukkueyleispelaaja Teppo Heikkilä. Etta eteni liigakarsintoihin, mutta nousu ei onnistunut vieläkään. Kaudella 2009–10 Etta voitti 1-sarjan mestaruuden ja tiputti liigakarsinnoissa SM-liigasta Valkeakosken Isku-Veikot ja nousi näin mestaruusliigaan - ylimmälle sarjatasolle - historiansa kolmannen kerran miesten puolella.


title: Lentopalloseura ETTA

text: Mestaruusliigan nousijajoukkueena Etta jysäytti heti pommin kaudella 2010–11, kun se eteni pudotuspeleihin viimeisenä joukkueena runkosarjasta ja kaatoi puolivälierissä runkosarjan voittaneen Pielaveden Sammon voitoin 3–1. Välierissä Rovaniemen Team Lakkapää (PerPo) oli liian kova kuitenkin, ja lisäksi oululaisseuraa haittasivat loukkaantumisvaikeudet, kun ykköspassari Toni Mäkitupa loukkaantui puolivälierien viimeisessä ottelussa. Välierien neljännessä ottelussa Ettalta loukkaantui myös latvialaishakkuri Salvis Cielavs ja Mäkitupaa tuurannut Juha Keihäskoski. Pronssiotteluissa Etta hävisi Tampereen Isku-Volleylle voitoin 2–0.


title: Lentopalloseura ETTA

text: Kaudella 2011–12 Etta sijoittui runkosarjassa seitsemänneksi. Se putosi puolivälierissä Vammalan Lentopallolle otteluvoitoin 3–0. Lopulta VaLePa eteni mestariksi asti.


title: Lentopalloseura ETTA

text: Ettan taustalla ovat vaikuttaneet monet nimet aiemmin mainitun Pentti Uusi-Illikaisen lisäksi. Matti Ruottinen, Erkki Saukko, Markku Pyrhönen, Ahti Kaikkonen ja Seppo Kupila on ollut Ettan ydinryhmä. Monet muut työn sankarit ansaitsevat suuren kiitoksen pitkäjänteisestä lentopallotyöstä. Uusina tekijöinä ovat Pauli Piirala, Seppo Heinonen, Ossi Kuopusjärvi jne. Ettan puheenjohtajina ovat toimineet Pentti Uusi-Illikainen 1990–1999, Arto Marttila 1999–2004, Kauko Väinämö 2004–2006. Vuodesta 2006 on puheenjohtajana jälleen toiminut Pentti Uusi-Illikainen.


title: Lentopalloseura ETTA

text: Pelaajaluetteloa selatessa Etta voi ylpeillä muun muassa Tuomas Sammelvuon, Jarmo Tanskalan , Timo Kenakkalan ja Ismo Heikkisen, Teppo Heikkilän, Kari Sepän, Antti Malisen, Toni Tirkkosen, Salvis Cielavs, Kalle Määtän, Juha Mäkikokon, Matti Palosen ja Juho Rajalan nimillä.


title: Suomen poikien lentopallomaajoukkue

text: Suomen poikien lentopallomaajoukkue on Suomen tasavallan lentopallomaajoukkue. Se toimii Suomen Lentopalloliiton alaisuudessa. Poikien maajoukkue on esiintynyt arvokisoissa useasti. Kuitenkaan viime vuosina joukkue ei ole selviytynyt karsinnoista kisoihin. Lukioikäiset nuorukaiset poikien maajoukkueessa opiskelevat yleensä Kuortaneen Urheiluopistolla. Nuorten poikien maajoukkueita valmentavat Pekka Lahtinen ja Pertti Honkanen.


title: Suomen poikien lentopallomaajoukkue

text: Kuortaneen urheilulukiossa opiskelevat nuorukaiset pelaavat lentopallon miesten 1-sarjassa ja 2-sarjassa. Tällä hetkellä vuosina 1989–90 syntyneet pojat pelaavat 1-sarjassa, kun ensimmäistä lukiovuottaan Kuortaneella suorittavat pelaavat 2-sarjassa.


title: Suomen poikien lentopallomaajoukkue

text: Poikien MM-kilpailut (20-v.)Poikien MM-kilpailut (17–18-v.)Poikien EM-kilpailut (19-v.)Poikien EM-kilpailut (18-v.)


title: Kalkhas

text: Kalkhas () oli kreikkalaisessa mytologiassa mykeneläinen tai megaralainen tietäjä, Thestorin poika, joka oli paras linnuista ennustaja – taito, jonka hän oli saanut Apollonilta.


title: Kalkhas

text: Agamemnon viittasi Kalkhaaseen tietäjänä, joka ei koskaan ennustanut hänelle hyvää vaan ainoastaan pahaa. Ensimmäisen kerran tähän oli viitattu, kun kreikkalaisten purjehtiessa Troijaa kohden Agamemnon oli tappanut erään Artemiille pyhitetyn hirven. Tästä suuttuneena jumalatar nosti epäsuotuisan sään, joka esti kreikkalaisia lähtemästä Auliin satamasta. Kalkhas kertoi tällöin Agamemnonille, että lepyttääkseen jumalattaren vihan tämän pitäisi uhrata tyttärensä Ifigeneia. Toinen kerta tapahtui, kun Agamemnon sieppasi Khryseen tyttären Khryseiksen orjattarekseen ja kieltäytyi palauttamasta tätä takaisin tämän isällä lunnaitakaan vastaan. Apollonin lähetettyä ruton kreikkalaisten keskuuteen Kalkhas ilmoitti, että kulkutauti loppuu ainoastaan siten, että Khryseis palautetaan isälleen. Tästä seurasi puolestaan riita Agamemnonin ja Akhilleuksen välille.


title: Kalkhas

text: Pian Troijan sodan jälkeen Kalkhas joutui kilpailuun taidoistaan toisen tietäjän, Mopsoksen, kanssa. Kalkhaan kysymykseen eräässä viikunapuussa olevien viikunoiden lukumäärästä Mopsos vastasi niitä olevan 10 001, ja tämän todettiin laskemisen jälkeen olevan totta. Mopsos puolestaan asetti Kalkhaalle kysymyksen, kuinka monta porsasta eräs emakko odotti, ja Kalkhas vastasi niitä olevan kahdeksan. Mopsos korjasi niitä olevan yhdeksän, ne kaikki olisivat uroksia ja kertoi vielä niiden syntymähetken. Kun näin myös tapahtui, Kalkhas tappiostaan murtuneena kuoli. Strabon tosin kertoo yhdestä versiosta, jossa Kalkhaan kysymys ei olisi alun perinkään koskenut viikunapuuta vaan emakkoa, ja tämän lisäksi toisesta, jossa Kalkhaan kuolema olisi johtunut oraakkelin ennustuksesta, että tämä kuolisi, kun hän kohtaisi parempansa.


title: P. K. Page

text: Patricia Kathleen Page (23. marraskuuta 1916 – 14. tammikuuta 2010) oli englantilaissyntyinen kirjailija. Hän muutti vuonna 1919 perheineen Kanadaan, jossa hän loi uransa. Page opiskeli Kanadassa, New Yorkissa ja Brasiliassa.


title: P. K. Page

text: Pagen runoutta julkaistiin ensimmäistä kertaa vuonna 1944. Hänen tuotantonsa tunnetuimman osan muodostavat runokokoelmat, mutta Page julkaisi myös runsain mitoin proosaa, esseitä, lastenkirjallisuutta ja muuta.


title: P. K. Page

text: Page on kirjoittajana maansa arvostetuimpia; hänet palkittiin mm. Governor General's Awardilla vuoden 1954 kokoelmasta "The Metal and the Flower". Hän oli vuonna 2002 ehdolla Griffin Poetry Prizen saajaksi teoksellaan "Planet Earth" (1994).


title: P. K. Page

text: Pagesta tehtiin vuonna 1977 Order of Canadan "Officer" ja vuonna 1998 "Companion". Hän kuului vuodesta 2006 Royal Society of Canadaan. Hän kuului myös Order of British Columbiaan.


title: Olesya Rulin

text: Olesya Rulin (, s. 17. maaliskuuta 1986 Moskova, Venäjän SFNT, Neuvostoliitto) on yhdysvaltalainen näyttelijä, joka tunnetaan parhaiten pianisti Kelsi Nielsenin roolista elokuvissa "High School Musical", "High School Musical 2" ja "".


title: Ian Parrott

text: Ian Parrott (5. maaliskuuta 1916 – 4. syyskuuta 2012) oli brittiläinen säveltäjä ja musiikkikirjailija.


title: Ian Parrott

text: Parrott syntyi Streathamissa, Lontoossa, ja opiskeli Royal College of Musicissa. Hän aloitti säveltämisen jo seitsemänvuotiaana ja sai tohtorinarvonsa Oxfordissa vuonna 1940. Hän luennoi Birminghamin yliopistolla vuosina 1946–1950.


title: Ian Parrott

text: Royal Philharmonic Orchestra palkitsi Parrottin vuonna 1949 teoksesta "Symphonic Impression: Luxor". Hänen muuhun tuotantoonsa kuuluu muun muassa viisi sinfoniaa, konserttoja, neljä oopperaa, neljä jousikvartettoa, kamarimusiikkia ja vokaalimusiikkia.


title: Ian Parrott

text: Parrott meni 1. kesäkuuta 1940 naimisiin Elisabeth Coxin kanssa; parille syntyivät pojat Michael (s. 1941) ja Richard (s. 1945). Säveltäjä sai vuonna 1994 Walesissa ensimmäisen Glyndŵr-palkinnon.


title: Kenttäkiitäjäinen

text: Kenttäkiitäjäinen ("Cicindela campestris") on sukunsa yleisin laji Suomessa.


title: Kenttäkiitäjäinen

text: Helppo tuntea vihreästä väristään ja siitä, että peitinsiivissä ei ole poikkivyötä. Sinertävät, jopa melkein mustat yksilöt ovat harvinaisia. Ylähuuli ja leukarihmojen tyvi ovat vaaleankeltaiset, huulirihmat ovat sen sijaan metallinkiiltoiset (vrt. hietikkokiitäjäinen "C. hybrida" ja rantakiitäjäinen "C. maritima"). Kenttäkiitäjäinen on kooltaan noin 15 mm.


title: Kenttäkiitäjäinen

text: Vähemmän riippuvainen hiekkaisista ja kuivista maista kuin suvun muut lajit, eikä myöskään vaadi niin lämpimiä paikkoja. Selväpiirteinen kevätlaji, joka jo ensimmäisinä lämpiminä päivinä näyttäytyy kaikenlaisilla avomailla, erityisen mielellään poluilla ja muilla kiinteillä mailla.


title: Kenttäkiitäjäinen

text: Aikuiset Suomessa huhtikuun lopulta heinäkuun alkuun.


title: David Palmer

text: David Palmer on Dennis Haysbertin esittämä kuvitteellinen hahmo televisiosarjassa "24". Palmer oli yksi sarjan neljän ensimmäisen tuotantokauden päähahmoista.


title: David Palmer

text: "24":n taustatarinan mukaan David Palmer edustaa Yhdysvaltain demokraattista puoluetta, ja hän oli ennen ensimmäistä tuotantokautta Marylandin osavaltion senaattori. Hänellä on kaksi sisarusta, veli Wayne ja sisko Sandra. Ensimmäisen tuotantokauden alussa hän on naimisissa Sherry Palmerin kanssa ja heillä on kaksi lasta, Keith ja Nicole. Palmer oli Yhdysvaltain edustajainhuoneen turvallisuuskomitean jäsen, ja juuri hän valtuutti Jack Bauerin johtaman kommandoryhmän huippusalaisen operaation eliminoida serbialainen sotarikollinen Victor Drazen. Vaikka virallisesti Drazen tapettiin operaatiossa, todellisuudessa yhdysvaltalaiset pidättivät hänet ja Drazenin pojat päättivät kostaa isänsä kohtalon tappamalla Palmerin ja Bauerin.


title: David Palmer

text: Ensimmäisellä kaudella Andre ja Alexis Drazen värväävät palkkatappaja Ira Gainesin tappamaan David Palmer, joka pyrkii presidentinvaaleissa uudeksi Yhdysvaltain presidentiksi. Jack Bauerin ansiosta Palmer kuitenkin selviytyy salamurhayrityksestä. Salamurhayritysten ohella Palmerin vaalikampanjaa vaikeuttaa se, että seitsemän vuotta aikaisemmin mies nimeltä Lyle Gibson raiskasi Nicole Palmerin. Raiskauksen jälkeen Keith Palmer tappoi Gibsonin, joten Sherry Palmer ja Carl Webb päättävät lavastaa Gibsonin kuoleman itsemurhaksi, koska tapauksen paljastuminen tiedotusvälineille voisi päättää Palmerin poliittisen uran. Sherry yrittää manipuloida Palmerin tukemaan hänen ja Webbin laatimaa suunnitelmaa, mutta Palmer ei suostu osalliseksi ja lopulta hän tekee avioeron Sherryn kanssa. Kauden päätteeksi Jack tappaa Victor Drazenin ja David Palmer valitaan seuraavaksi presidentiksi.


title: David Palmer

text: Toisella kaudella Palmer on ollut vuoden ajan presidenttinä, kun Syed Alin johtama ääri-islamistinen terroristijärjestö uhkaa laukaisevansa ydinpommin Yhdysvaltain maaperällä. Palmer kutsuu CTU:sta eronneen Jack Bauerin takaisin palvelukseen, ja lopulta tämä onnistuu estämään pommin räjähdyksen Los Angelesissa. Yhdysvaltalaiset saavat kuitenkin selville tallenteesta, jonka mukaan Syed Ali työskenteli kolmen nimettömän Lähi-idän valtion viranomaisten alaisuudessa. Varapresidentti Jim Prescottin mielestä Yhdysvallat saisi lailliset valtuudet käynnistää terrorismin vastainen sota Lähi-idässä. Palmer kuitenkin vastustaa varapresidentin ehdotusta, joten hänet erotetaan presidentin virasta ja Prescottista tehdään väliaikaisesti uusi presidentti. Kun tallenne osoittautuu väärennökseksi, Palmer palaa takaisin presidentiksi. Palkkamurhaaja Mandy kuitenkin myrkyttää Palmerin viruksella, ja presidentin kohtalo paljastetaan vasta kolmannella kaudella.


title: David Palmer

text: Kolmannella tuotantokaudella Palmer on yhä presidentti, mutta hänen terveydentilansa on heikentynyt. Palmer pyrkii toiselle virkakaudelle, mutta hänen pääsyään jatkokaudelle vaikeuttaa hänen poliittisen tukijansa Alan Millikenin vaimon Julian ja Wayne Palmerin välisen suhteen paljastuminen. Milliken vaatii Palmeria erottamaan veljensä Valkoisen talon kansliapäällikön virasta, koska muussa tapauksessa hän kertoo suhteesta tiedotusvälineille. Palmer värvää Sherryn hävittämään todisteet Waynen ja Julian suhteesta, mutta Sherry tulee aiheuttaneeksi Alan Millikenin kuoleman. Julia Milliken tappaa Sherryn, ja entisen vaimonsa kuolemasta järkyttynyt Palmer päättää, ettei hän osallistu presidentinvaaleihin. Seuraavaksi Yhdysvaltain presidentiksi valitaan Palmerin poliittinen kilpailija John Keeler.


title: David Palmer

text: Neljännellä kaudella Keeler haavoittuu vakavasti terrori-iskussa ja varapresidentti Charles Loganista tulee presidentti. Logan ei kuitenkaan osoittaudu päättäväiseksi johtajaksi, joten Palmer kutsutaan toimimaan presidentin neuvonantajana. Kun Jack Bauer tunkeutuu Kiinan suurlähestöön ja suurlähettiläs Koo Yin saa surmansa, kiinalaiset vaativat Yhdysvaltoja luovuttamaan Bauerin heille. Logan kuitenkin suostuu ehdotukseen murhata Jack ja lavastaa hänen kuolemansa onnettomuudeksi, mutta Palmer päättää pelastaa ystävänsä ja ottaa yhteyden Jackiin, joka ystäviensä avustuksella lavastaa kuolemansa.


title: David Palmer

text: Viidennellä kaudella David Palmer on matkustanut Waynen luokse kirjoittaakseen omaelämäkertaansa. Kun Palmer katsoo ulos Waynen kattohuoneiston ikkunasta, vastapäisestä kerrostalosta ammuttu laukaus tappaa hänet. Kauden edetessä paljastuu, että Palmerin tappoi tarkka-ampuja Haas, jonka yhdysvaltalaisista poliitikoista ja liikemiehistä muodostuva salaliitto palkkasi tappamaan Palmerin. Palmer oli saanut tietoja salaliittolaisten aikeista myydä hermokaasua Vladimir Bierkon johtamille venäläisterroristeille. Kauden päätösjaksossa salaliittoon osallistunut presidentti Logan järjestää Palmerin hautajaisissa muistopuheen, mutta puheen päätteeksi salainen palvelu pidättää presidentin syytettynä Palmerin murhasta. David Palmerin ruumisarkku lasketaan hautaan Arlingtonin sotilashautausmaalle.


title: George Nissen

text: George P. Nissen (1. helmikuuta 1914 – 7. huhtikuuta 2010) oli yhdysvaltalainen voimistelija ja keksijä, jota pidetään nykyaikaisen trampoliinin kehittäjänä. Hän syntyi Blairstownissa, Iowassa, ja opiskeli Iowan yliopistossa. Hänen valmentajanaan toimi Larry Griswold.


title: George Nissen

text: Hän perusti yhdessä Griswoldin kanssa yrityksen Griswold-Nissen Trampoline & Tumbling Company valmistamaan trampoliineja ja rekisteröi sanan "trampoline", mutta siitä on sittemmin tullut yleisesti käytössä oleva nimitys kyseiselle laitteelle, valmistipa niitä kuka tahansa. Yritys lopetti toimintansa 1980-luvulla.


title: George Nissen

text: Nissenin kunniaksi on nimetty Nissen-Emery Award, joka myönnetään college-järjestelmän piirissä parhaalle miesvoimistelijalle.


title: Paul Potts

text: Paul Potts (s. 13. lokakuuta 1970 Bristol, Iso-Britannia) on englantilainen tenori. Potts voitti vuonna 2007 brittiläisen "Britain’s Got Talent" -kykyjenetsintäkilpailun ja aloitti tällöin uransa ammattilaulajana.


title: Paul Potts

text: Potts oli nuoruudessaan koulukiusattu, mikä vaikutti kielteisesti hänen itsetuntoonsa. Hän harjoitteli pienestä pitäen laulamista ja rakastui oopperaan 16-vuotiaana kuultuaan ensimmäisen kerran "La Boheme" -oopperaa. Ennen kuuluisuuttaan hän lauloi useissa amatööriproduktioissa, muttei koskaan uskaltanut pyrkiä ammattilaiseksi, sillä hän pelkäsi torjutuksi tulemista. Potts työskenteli ennen Talent-kilpailuun osallistumistaan muun muassa supermarketissa ja myyjänä matkapuhelinmyymälässä. Vuonna 2000 hän lähti säästämillään rahoilla kolmen kuukauden laulukurssille Italiaan, missä hänen kykyjään kehuttiin ja hän sai lopuksi esiintyä kurssinsa priimusten kanssa ihailemalleen Luciano Pavarottille. Vuonna 2003 laulajanhaaveet kokivat kuitenkin kovan takaiskun, kun hänen umpisuolensa puhkesi ja hänen lisämunuaisestaan löydettiin kasvain. Leikkauksesta toipuessaan hän kaatui ajaessaan pyörällä ja mursi solisluunsa. Näistä onnettomuuksista parantuminen kesti kuukausia.


title: Paul Potts

text: Vuonna 2007 Potts päätti kokeilla onneaan ja otti osaa Britannian ensimmäiseen Talent-kilpailuun. Ujo ja lahjakas mies nousi alusta alkaen niin tuomariston kuin yleisönkin suosikiksi, ja Potts voitti kilpailun 17. kesäkuuta 2007 laulamalla Giacomo Puccinin "Turandot"-oopperasta aarian ”Nessun dorma”. Hänen on sanottu vedonneen katsojiin laululahjojensa lisäksi vaatimattomuudellaan ja elämäntarinallaan. Voittonsa jälkeen Potts julkaisi ensimmäisen albuminsa "One Chance".


title: Paul Potts

text: Potts on naimisissa internetin chattipalstalla tapaamansa Julie-Annen kanssa, ja pariskunta asuu Etelä-Walesissa.


title: Paul Potts

text: Pottsin elämästä kertova elokuva "One Chance" sai ensi-iltansa lokakuussa 2014. Elokuvassa Pottsia näytteli James Corden.


title: Peter Rogers

text: Peter Rogers (20. helmikuuta 1914 Rochester, Kent, Englanti – 14. huhtikuuta 2009) oli brittiläinen elokuvatuottaja.


title: Peter Rogers

text: Rogersin tunnetuimpia tuotantoja ovat "Carry On" -sarjan osat, joita on kaikkiaan yli kolmekymmentä. Niistä ensimmäinen oli "Veijareita asetakissa" ("Carry On Sergeant", 1958).


title: Peter Rogers

text: Kaikkiaan Rogersin tuotantoon kuuluu toistasataa elokuvaa. Hän oli naimisissa Betty E. Boxin kanssa vuodesta 1949 tämän kuolemaan saakka 15. tammikuuta 1999.


title: Parhaat (Vicky Rosti)

text: Parhaat on suomalaisen iskelmälaulaja Virve "Vicky" Rostin ensimmäinen kokoelma-albumi. Se julkaistiin vuonna 1989.


title: Kun Chicago kuoli

text: Kun Chicago kuoli on suomalaisen iskelmälaulaja Vicky Rostin toinen kokoelmalevy. Se julkaistiin vuonna 1995. Levy on osa "20 suosikkia" -kokoelmasarjaa.


title: Renato Dulbecco

text: Renato Dulbecco (22. helmikuuta 1914 – 20. helmikuuta 2012 La Jolla) oli italialais-yhdysvaltalainen virologi. Hän tutki erityisesti virusten ja syöpäsairauksien välistä yhteyttä ja siitä työstään hänet palkittiin 1975 Nobelin lääketieteen palkinnolla. Dulbeccon tutkimusten ansiosta tutkijat pystyivät ymmärtämään paremmin syöpien taustalla olevia mekanismeja. Lisäksi hän oli ensimmäisiä ihmisen genomia tutkivan projektin ehdottajia.


title: Renato Dulbecco

text: Renato Dulbecco syntyi Catanzarossa 1914. Hänen Leonardo-isänsä oli insinööri ja Maria-äitinsä kotiäiti. Perhe muutti paljon, kunnes he asettuivat Imperiaan, jossa Renato vietti nuoruutensa. Hän oli kiinnostunut nuorena tekniikasta ja rakensi muun muassa äidilleen radion ja toimivan seismografin. Dulbecco pääsi Torinon yliopistoon 16-vuotiaana ja ystävystyi opiskeluaikanaan kahden tulevan Nobel-voittajan, Salvador Lurian ja Rita Levi-Montalcinin, kanssa. Dulbecco valmistui vuonna 1936 lääketieteen tohtoriksi.


title: Renato Dulbecco

text: Valmistumisensa jälkeen Dulbecco oli seuraavat kuusi vuotta pääsääntöisesti Italian asevoimissa lääkärinä. Hän palveli toisen maailmansodan aikana sekä itä- että länsirintamalla. Dulbecco haavoittui Venäjällä 1942 ja palasi tämän jälkeen kotimaahansa. Toivuttuaan hän ei kuitenkaan palannut asevoimiin vaan piiloutui Torinon lähettyvillä olleeseen kylään, jossa hän hoiti saksalaisia vastaan taistelleita partisaaneja. Saksan antauduttua Dulbecco oli hetken ajan mukana Kansallisen vapautuksen komitean toiminnassa Torinossa ja sodan jälkeen myös Torinon kaupunginvaltuustossa, mutta palasi pian Torinon yliopistoon opiskelemaan fysiikkaa ja tekemään lääketieteellistä tutkimusta.


title: Renato Dulbecco

text: Salvador Luria houkutteli Dulbeccon Indianan Bloomingtonin yliopistoon. Hän liittyi sinne 1947 ja jakoi laboratorion James D. Watsonin kanssa. Dulbecco tutki Indinassa bakteriofageja ja havaitsi, että valkoisella valolla pystyi virvoittamaan ultraviolettisäteilyn takia epäaktivoituneet baketriofagit. Max Delbrück kiinnostui Dulbeccon työstä ja kutsui hänet 1949 California Institute of Technologyyn (Caltech). Caltech oli saanut 100 000 rahan tutkimusta varten, mutta yliopisto tarvitsi jonkun tekemään tutkimusta. Dulbecco liittyi Caltechiin ja työskenteli siellä Marguerite Vogtin kanssa. Hän kehitti menetelmän, jolla pystyi laskemaan soluviljelmästä poliovirusten lukumäärän. Keksintö oli merkittävä askel Albert Sabinin poliorokotteen kehittämisessä.


title: Renato Dulbecco

text: Dulbeccon kiinnostus suuntasi pian virusten ja syövän väliseen yhteyteen. Vielä 1950-luvulla ei oltu pystytty todistamaan ihmisten syöpien ja virusten välistä yhteyttä, vaikka oli jo löydetty joitain viruksia, jotka aiheuttavat kasvaimia eläimillä. Dulbecco kiinnostui aiheesta oppilaansa Howard Teminin tutkimuksen ansiosta. Dulbecco alkoi 1958 tutkia polyoomavirusta, jonka tiedettiin aiheuttavan syöpää hiirillä. Hän havaitsi, kuinka virus tunkeutuessaan soluun ja liittäessään oman DNA:nsa tumaan muuttaa solun ”tehtaaksi”, joka alkaa tuottaa syöpäsoluja.


title: Renato Dulbecco

text: Dulbecco siirtyi 1962 Salk-instituuttiin, jossa jatkoi virusten ja syöpien välistä tutkimusta. Hän sai syöpätutkimuksestaan Albert Lasker -palkinnon 1964. Dublecco jätti Salk-instituutin 1972, jolloin hän jatkoi työtään Lontoon Imperial Cancer Fundissa. Lontoossa hän tutki ihmisen rintasyövän syitä. Vuonna 1975 Dulbecco sai syöpätutkimustensa ansiosta Nobelin lääketieteen palkinnon, jonka hän jakoi Teminin ja David Baltimoren kanssa.


title: Renato Dulbecco

text: Dulbecco palasi 1977 Salk-instituuttiin, jossa hän jatkoi vuoteen 1993, jolloin hän jäi eläkkeelle. Hän myös opetti 1977–1981 Kalifornian San Diegon yliopiston lääketieteellisessä koulussa. Dulbecco nimettiin 1988 Salk-instituutin väliaikaiseksi johtajaksi. Pian tämän jälkeen virka vakinaistettiin, ja hän toimi johtajana vuoteen 1992, jolloin hän palasi tutkimustyöhön.


title: Renato Dulbecco

text: Dulbecco oli 1980-luvun aikana puhunut Human Genome Projectin puolesta, ja jäätyään pois Salk-instituutin johtajan paikalta häntä kysyttiin kehittämään Italian kansallisen tutkimusneuvoston ihmisen genomia tutkivaa projektia. Hän vietti tämän jälkeen puolet ajastaan kotonaan La Jollassa ja Milanossa projektin tiloissa. Projekti kuitenkin lakkautettiin viiden vuoden jälkeen rahojen ja kunnollisten tutkimustilojen puutteeseen.


title: Renato Dulbecco

text: Dulbecco sai Yhdysvaltain kansalaisuuden vuonna 1953. Hän oli kahdesti naimisissa. Hänen liittonsa Giuseppina Salvon kanssa päättyi eroon, ja vuonna 1963 hän nai Maureen Muirin. Dulbecco sai ensimmäisestä liitostaan tyttären ja pojan ja toisesta tyttären. Dulbecco kuoli luonnollisten syiden takia kotonaan La Jollassa helmikuussa 2012.


title: Renato Dulbecco

text: Dulbeccon työllä on ollut merkitystä erityisesti syöpä- ja geenitutkimuksessa. Dulbeccon syöpätutkimukset todistivat entisestään syövän ja virusten yhteyttä eläimillä ja näin myös mahdollisesti ihmisillä. Hän osoitti myös sen, että terveiden ja syöpäsolujen ero on genetiikassa. Hänen löydökset antoivat lisätietoja syövän luonteesta ja pohjan muille tutkijoille todistaa ihmisten syöpien ja virusten välistä yhteyttä. Dulbecco oli myös ensimmäisiä tutkijoita, jotka ehdottivat ihmisen genomia tutkivan projektin perustamista. Monet tutkijat pitivät alkuun genomiprojektia liian kalliina ja käytännössä turhana. Dulbecco julkaisi kutienkin 1986 Nature-lehdessä artikkelin, jossa hän ehdotti genomiprojektia, koska näki sen hyödyn syöpätutkimuksessa.


title: 1–2–3–4–5 Tulta!

text: 20 suosikkia — 1–2–3–4–5 Tulta! on suomalaisen iskelmälaulaja Vicky Rostin kolmas kokoelma-albumi. Se julkaistiin vuonna 2000. Levy on Vickyltä jo toinen osa "20 suosikkia" -kokoelmasarjaa.


title: Peter Laird

text: Peter Alan Laird (s. 27. tammikuuta 1954 North Adams, Massachusetts, Yhdysvallat) on yhdysvaltalainen sarjakuvantekijä, joka tunnetaan yhdessä Kevin Eastmanin kanssa luodusta sarjakuvasta "Teini-ikäiset mutanttininjakilpikonnat".


title: Peter Laird

text: Peter Laird syntyi Massachusettsin osavaltiossa vuonna 1954. Hän oli kiinnostunut piirtämisestä jo hyvin nuorena. Piirtämiseen muuttui vakavemmaksi high schoolissa, kun Laird kiinnostui Jack Kirbyn "The New Gods" ja "The Demon" -sarjakuvista.


title: Peter Laird

text: Valmistuttuaan Massachusettsin yliopistosta Laird aloitti sarjakuvauransa aluksi freelancer-kuvittaja ja sarjakuvan piirtäjä. Viiden vuoden epäonnistuneen yrityksen jälkeen saada pientä menestystä sarjakuvien parissa, Lairdin elämä muuttui menestyksekseempään suuntaan, kun hän ensiksi tapasi tulevan työparinsa Kevin Eastmanin ja myöhemmin tulevan vaimonsa Jeanninen. Laird muutti Jeanninen kanssa Doveriin, New Hampshireen, joka sattui olemaan 32 kilometrin päässä Mainen Ogunquitista, jossa Eastman työskenteli hummeriravintolassa.


title: Peter Laird

text: Perustettuaan Eastmanin kanssa Mirage Studiosin kesällä 1983 kaksikko loi marraskuussa heidän tunnetuimman sarjakuvansa "Teini-ikäiset mutanttininjakilpikonnat". Sarjan hahmoista Laird on kertonut Donatellon olevan hänen suosikkihahmonsa.


title: Peter Laird

text: Kaksikon luoma sarjakuva sai erityistä suosiota 1990-luvulla sarjan päädyttyä ensimmäistä kertaa televisioon vuonna 1987 animaation muodossa. Sittemmin 1990-luvun alussa tuotettiin kolme elokuvaa, joka auttoi suuresti Turtlesien tunnettavuutta. Myös sarjakuvien myynti kasvoi, mutta vuoden 1994 jälkeen sarjakuvien suosio ja myynti laski rajusti, jonka myötä sarjakuvan toinen osa kesti vain 13 numeron verran. Laird päätti yhdessä Eastmanin kanssa antaa Image Comicsille oikeudet tehdä alkuperäisen sarjakuvan kolmatta osaa, jota tehtiin vuosina 1996–1999. Kaksikko ei tehnyt ainuttakaan Turtles sarjakuvaa neljän vuoden aikana. Myöhemmin Laird päätti tuoda alkuperäisen sarjakuvan takaisin aloittamalla julkaisemaan sen neljättä osaa vuonna 2001 ja suosio alkoi taas kasvaa takaisin.


title: Peter Laird

text: 21. lokakuuta 2009 Peter Laird ilmoitti myyneensä Viacomin omistuksessa olevalle Nickelodeonille kaikki omistusoikeutensa Turtleseihin. Hän kuitenkin saa jatkaa sarjakuvien parissa julkaisemalla vuodessa 18 numeroa, jotka eivät saa olla yli 48 sivuisia. Sittemmin Turtlesien julkaisemisen otti haltuunsa IDW, jossa hänen entinen työparinsa Eastman jatkoi Turtlesien tekemistä.


title: George Ștefănescu

text: George Ștefănescu (20. huhtikuuta 1914 – 29. lokakuuta 2007) oli romanialainen taidemaalari.


title: George Ștefănescu

text: Ștefănescun ensimmäinen täysin oma näyttely pidettiin Bukarestissa vuonna 1936. Nykyään hänen töitään on yksityiskokoelmissa Australiassa, Belgiassa, Brasiliassa, Saksassa, Ranskassa, Kreikassa, Unkarissa, Italiassa, Israelissa, Japanissa, Kanadassa, Kuubassa, Libanonissa, Meksikossa, Itävallassa, Romaniassa, Singaporessa, Espanjassa, Ruotsissa, Sveitsissä ja Yhdysvalloissa.


title: George Ștefănescu

text: Ștefănescu muutti vuonna 1989 Saksaan, missä hän asui kuolemaansa saakka. Hän jatkoi siellä uraansa menestyksellä 2000-luvulle saakka.


title: Oon voimissain – Kaikki parhaat

text: Oon voimissain – Kaikki parhaat on suomalaisen iskelmälaulaja Vicky Rostin neljäs ja tähän mennessä kattavin kokoelma-albumi. Se julkaistiin vuonna 2004.


title: Michel Mohrt

text: Michel Mohrt (28. huhtikuuta 1914 – 17. elokuuta 2011) oli ranskalainen kirjailija ja kirjallisuushistorioitsija. Hän täytti Ranskan akatemian 33. paikan vuodesta 1985.


title: Michel Mohrt

text: Morlaix'ssa syntyneelle Michel Mohrtille myönnettiin vuonna 1962 Akatemian "Grand Prix" romaanista "La Prison maritime". Hänen myöhempien teostensa joukkoon lukeutuvat "La Guerre civile" (1986) ja "Jessica ou l'amour affranchi" (2002).


title: Augustuksen mausoleumi

text: Augustuksen mausoleumi oli Rooman valtakunnan aikana Campus Martiukselle rakennettu mausoleumi, joka on nimetty rakennuttajansa, ensimmäisen Rooman keisarin Augustuksen mukaan.


title: Augustuksen mausoleumi

text: Perimätiedon mukaan keisari Augustus käynnisti mausoleumin rakennustyöt vuoden 31 eaa. Aktionin taistelun jälkeen. Mausoleumin oviaukon takana on käytävä, joka päättyy suureen hautakammioon. Kammioon oli haudattuna Rooman keisareista Augustus, Tiberius, Caligula, Claudius ja Nerva sekä Marcus Claudius Marcellus, Augustuksen puoliso Livia, poliitikko Marcus Vipsanius Agrippa, sotapäällikkö Germanicus Julius Caesar Claudianus, Germanicusin puoliso Agrippa vanhempi ja Claudiuksen poika Britannicus. Mausoleumiin haudattujen vainajien ruumiit oli polttohaudattu, ja heidän maalliset jäännöksensä olivat kullatuissa tuhkauurnissa. Kun vuonna 410 Alarik poltti Rooman, joukkio visigootteja murtautui mausoleumiin ja varasti vainajien tuhkauurnat sisältöineen.


title: Augustuksen mausoleumi

text: Keskiajalla mausoleumi linnoitettiin ja muutettiin varuskunnaksi, kunnes vuonna 1167 linnoitus hylättiin. Ilman kunnostusta rakennus raunioitui, ja 1900-luvun alussa mausoleumissa järjestettiin härkätaisteluita. 1930-luvulla Rooman valtakuntaa syvästi ihaillut Italian diktaattori Benito Mussolini kuitenkin julisti Augustuksen mausoleumin kansalliseksi muistomerkiksi. Nykyisin mausoleumi on julkisesti avoin turistikohde.


title: Martín de Riquer

text: Martín de Riquer Morera, Casa Dávalosin kreivi ja Grande de España (3. toukokuuta 1914 Barcelona – 17. syyskuuta 2013 Barcelona) oli espanjalainen kirjailija ja kirjallisuudentutkija. Hän toimi Espanjan kuninkaallisen akatemian jäsenenä vuodesta 1965.


title: Martín de Riquer

text: Riquer palkittiin Asturian ruhtinaan palkinnolla 1997 ja Espanjan kansallisella kirjapalkinnolla 2000. Hän oli Barcelonan yliopiston romaanisen kirjallisuuden professori.


title: Martín de Riquer

text: Riquer oli Rooman ja Liejan yliopistojen kunniatohtori. Hän julkaisi tutkijana muun muassa Miguel de Cervantesia ja katalaaninkielisen kirjallisuuden historiaa koskevia teoksia.


title: Gisèle Casadesus

text: Gisèle Tatiana Casadesus (14. kesäkuuta 1914 Pariisi – 24. syyskuuta 2017 Pariisi) oli pitkän uran tehnyt ranskalainen näyttelijä.


title: Gisèle Casadesus

text: Casadesus esiintyi ensimmäisessä elokuvassaan vuonna 1934. Hän jatkoi uraansa aina 2000-luvulle saakka, ja hänelle myönnettiin vuonna 2003 teatterialan Molière-palkinto.


title: Gisèle Casadesus

text: Hänellä ja hänen miehellään Lucien Pascalilla oli neljä lasta, jotka työskentelevät taiteen eri aloilla. Hänen isänsä oli säveltäjä Henri Casadesus.


title: Seppo Sariola

text: Seppo Sariola (27. heinäkuuta 1913 Turku – 2. toukokuuta 1990 Helsinki) oli suomalainen näyttelijä.


title: Seppo Sariola

text: Hän näytteli pitkään Turun Teatterissa. Vuonna 1939 Sariolalla oli muutamia rooleja suomalaisissa elokuvissa. Hän näytteli noin 25 elokuvassa, lähinnä pienissä vinjeteissä. Hänen suurin elokuvaroolinsa oli Riepuniemen Matti kurjalistokuvauksessa Ryysyrannan Jooseppi (1955).


title: Seppo Sariola

text: Seppo Sariola oli myös mukana Radioteatterin kuunnelmissa sekä sotateatteri Aunuksen Teatterissa.


title: Béatrix Beck

text: Béatrix Beck (14. heinäkuuta 1914 – 30. marraskuuta 2008) oli belgialainen kirjailija. Hänen ranskankielisen tuotantonsa tunnetuimpiin teoksiin lukeutuu "Léon Morin, prêtre" (1952), joka toi kirjoittajalleen Goncourt-palkinnon.


title: Béatrix Beck

text: Beck syntyi Villars-sur-Ollonissa, Sveitsissä, ja hänen isänsä oli runoilija Christian Beck, joka kuoli jo vuonna 1916. Hänestä tuli nuorena André Giden sihteeri. Hän sai tältä rohkaisua menneisyyden kokemusten purkamisesta sanoiksi; Béatrixin varhaista elämää varjostivat sellaiset seikat kuin sota, köyhyys ja äidin itsemurha.


title: Béatrix Beck

text: Beckin ensimmäinen romaani "Barny" on vuodelta 1948. Hän sai Ranskan kansalaisuuden vuonna 1955 ja vietti vuodet 1966–1977 Yhdysvalloissa. Hän palasi Ranskaan, ja hänelle myönnettiin Goncourt'n ohella muun muassa "Prix du Livre Inter" ja "Prix littéraire Prince Pierre de Monaco".


title: Béatrix Beck

text: Lukuisien romaaniensa ohella Béatrix Beck julkaisi lyhyttä proosaa ja runoutta.


title: Moonmadness

text: Moonmadness on brittiläisen Camel-yhtyeen maaliskuussa 1976 julkaistu neljäs studioalbumi. Kyseisellä levyllä yhtye muutti tyyliään "The Snow Goose" -konseptialbumin jälkeen hieman yksinkertaisempaan suuntaan, vaikka sillä onkin jopa fuusiojazz-vaikutteita. Albumilla soittaa viimeistä kertaa yhtyeen klassinen kokoonpano (Andrew Latimer, Peter Bardens, Doug Ferguson, Andy Ward). Basisti Ferguson erosi yhtyeestä tammikuussa 1977.


title: Moonmadness

text: Albumi on listasijoituksilla mitaten Camelin menestynein pitkäsoitto sekä Britanniassa (15.) että Yhdysvalloissa (118.). Lisäksi sitä pidetään yleisesti eräänä yhtyeen parhaimmista levyistä, minkä myötä sen katsotaan olevan yksi yhtyeen klassikkoalbumeista.


title: Moonmadness

text: Albumilta julkaistiin singlenä kappale ”Another Night”.


title: Moonmadness

text: Camel oli noussut kaupalliseen menestykseen edellislevy "The Snow Goosen" myötä, joka pohjautui Paul Gallicon samannimiseen novelliin. Albumi nousi Britanniassa listasijalle 22 vuoden 1975 kesällä ja myös paikallisten kriitikoiden antama palaute oli sävyltään kehuvaa; esimerkiksi Melody Maker -lehti julisti Camelin olevan ”Britannian kirkkain toivo”. Hyvästä kaupallisesta vastaanotosta huolimatta Camel päätti, ettei seuraavasta levystä tulisi enää konseptialbumia, vaan ”perinteisempi” Camel-levy. Esimerkiksi yhtyeen Yhdysvaltain Janus Records -levy-yhtiötä oli järkyttänyt se, että "The Snow Goose" oli kokonaan instrumentaalinen.


title: Moonmadness

text: Näistä asetelmista kitaristi Andrew Latimer ja kosketinsoittaja Peter Bardens aloittivat levyn työstön. Tammikuussa 1976 alkoivat levyn äänitykset Island-studioilla. Levyn tuottajaksi tuli Rhett Davies, joka oli toiminut edellislevyllä äänittäjänä, ja jonka kanssa yhtyeellä oli erinomaiset välit. Hänen tuotantotyylinsä oli omiaan luomaan "Moonmadnessilla" yhtyeen mittakaavassa uuden tyylin.


title: Moonmadness

text: "Moonmadnessilla" Camel hylkäsi edellislevy "The Snow Goosen" äänimaailmat – uudella albumilla olivat pääosassa kerrostetut kitarat sekä syntetisaattorit. Tästä syystä "Moonmadnessia" on verrattu Pink Floyd -yhtyeen vuoden 1975 albumiin "Wish You Were Here". Eräs syy tyylin uudistamiseen oli levy-yhtiö Decca Records, joka vaati uudesta albumista kaupallisempaa kokeellisen "The Snow Goosen" jälkeen, ja musiikki onkin yhtyeeltä totuttua perinteisemmän kuuloista brittiläistä progressiivista rockia, vaikka mukana on vaikutteita myös fuusiojazzista. Lisäksi "Moonmadnessin" kappaleita on kuvattu edellisalbumia tiiviimmiksi ja helpommin lähestyttäviksi. Tunnelmaltaan albumilla vallitsevat vahvasti melankolia ja energisyys.


title: Moonmadness

text: Albumi äänitettiin vain kolmessa viikossa, mutta siitä huolimatta levyn raitoja ”Song within a Song”, ”Another Night” ja ”Air Born” on pidetty eräinä Camelin parhaista kappaleista. Levyn avaava ”Aristillus” on lyhyt instrumentaali, jossa rumpali Andy Ward toistaa sanoja ”Aristillus, Autolycus”, jotka ovat kuun kraattereita. Sitä seuraava ”Song within a Song” on siinä kuultavan huilun ja laulun vaikutuksesta yleistunnelmaltaan rauhallinen. Kolmatta raitaa ”Chord Change” on verrattu "The Dark Side of the Moon" -albumin aikaiseen Pink Floydiin. Siinä on lukuisia osia, joiden myötä tunnelma vaihtuu useaan otteeseen. Peter Bardensin kirjoittama ”Spirit of the Water” äänitettiin albumin kappaleista ensimmäisten joukossa, ja sen työnimenä oli ”Piano Piece”. Sen ensimmäinen versio äänitettiin 26. tammikuuta 1976. Kappale nimettiin kuitenkin ”Spirit of the Wateriksi” pian sen jälkeen, kun sen laulu- ja huiluosuudet oli saatu nauhalle. Kappaletta on kuvattu lyhyeksi ja mystiseksi. B-puolen aloittava ”Another Night” sisältää kitarariffinsä osalta pienoisia hard rock -vaikutteita. Päätösraita, instrumentaali ”Lunar Sea”, puolestaan siirsi Camelin musiikkia astetta lähemmäs jazz-vaikutteita. Kyseisen kappaleen ja samalla koko albumin loppussa kuuluva ukkosen ääni tehtiin tarkoituksella jatkuvaksi niin pitkään, kunnes vinyylisoittimen neulan nosti ylös.


title: Moonmadness

text: "Moonmadness" muodostaa löyhän kokonaisuuden, jonka kappaleissa kuvataan jokaisen Camel-jäsenen persoonaa. ”Air Born” on Andrew Latimer, ”Chord Change” Peter Bardens, ”Another Night” Doug Ferguson ja ”Lunar Sea” Andy Ward.


title: Moonmadness

text: Yhtyeen kotimaassa Britanniassa albumin julkaisi 26. maaliskuuta 1976 Decca Records. Levystä muodostui siellä korkeimman listasijoituksen saavuttanut Camel-albumi sen noustessa sijalle 15. Kansikuvan suunnittelivat Field ja David Astley. Yhdysvalloissa "Moonmadnessin" julkaisi Janus Records erilaisella kansikuvalla varustettuna, koska yhtiö ei pitänyt Britannian-painoksen kannesta. Uuden kannen suunnitteli Janusin oma suunnitteluryhmä, ja lopputulosta on pidetty huonompana kuin Britannian-painoksen kohdalla. Kyseisessä versiossa oli kuvattuna kameli avaruuspukuun pukeutuneena, brittipainoksen kansitaiteen ollessa sisäkannessa. Janusin lisäksi levyn julkaisi Yhdysvalloissa myös Passport Records. Tässä painoksessa oli Euroopan-julkaisun kansitaide, mutta se ei ollut avattavakantinen. Albumi saavutti Yhdysvalloissa sijan 118, mikä Britannian sijan 15 tavoin tuli jäämään yhtyeen parhaaksi valtiokohtaiseksi listasijoitukseksi.


title: Moonmadness

text: "Moonmadnessin" julkaisua seurasi kevätkiertue Britanniassa. Merkittävin konsertti järjestettiin Lontoon Hammersmith Odeonissa 14. huhtikuuta. Osa konsertista nauhoitettiin liikkuvan studion avulla tulevaa livealbumia varten. Vuonna 1978 julkaistulla livealbumille "A Live Record" ei kuitenkaan lopulta päätynyt kyseisestä konsertista kuin yksi kappale, ”Lunar Sea”. Kiertue oli myös sikäli merkittävä, että sen aikana yhtyeeseen liittyi basisti Doug Fergusonin ehdotuksesta saksofonisti Mel Collins. Hänen soittonsa toi kappaleisiin lisää jazz-vaikutteita. Täten myös rumpali Andy Ward muutti soittotyyliään.


title: Moonmadness

text: Toukokuun 1976 lopulla julkaistiin singlenä albumin kappale ”Another Night”, tosin lyhennettynä ja uudelleen miksattuna versiona. B-puolena oli Hammersmithin konsertissa äänitetty ”Lunar Sea”.


title: Moonmadness

text: Britannian-kiertueella voimistuneet jazz-vaikutteet eivät olleet basisti Doug Fergusonin mieleen. Hän erosi Camelista tammikuussa 1977, mikä aiheutti yhtyeen ensimmäisen kokoonpanomuutoksen. Vuosia myöhemmin kitaristi Andrew Latimer myönsi Fergusonin lähdön olleen yhtyeen historian suurin isku sen musiikilliselle ohjaukselle ja sisäiselle vakaudelle. Fergusonin korvasi Richard Sinclair, joka soitti myös yhtyeen seuraavalla albumilla "Rain Dances" (1977).


title: Moonmadness

text: Albumin ensimmäiset CD-painokset julkaistiin vuonna 1983. Vuonna 2009 ilmestyi Deluxe Edition, joka sisälsi alkuperäisen materiaalin lisäksi bonuslevyn. Kyseisellä levyllä on livemateriaalia Hammersmith Odeonin konsertista huhtikuulta 1976.


title: Moonmadness

text: "Moonmadness" sai ilmestyessään erityisesti Yhdysvalloissa hyvän vastaanoton kriitikoilta. Albumi on menestynyt myös myöhemmissä arvosteluissa. Hippy.com-sivuston Ben Miller pitää albumia joulukuun 2002 arvostelussaan erittäin helposti lähestyttävänä, ja suosittelee sitä sen vuoksi yhtyeeseen tutustuville sekä pitää sitä ehdottomana hankintana progressiivisen rockin ystäville. Hän antaa levylle neljä ja puoli tähteä viidestä mahdollisesta, ja kehuu erityisesti kappaletta ”Song within a Song”.


title: Moonmadness

text: Allmusicin Daevid Jehnzenin mielestä "Moonmadness" ei ole musiikillisesti yhtä haastava kuin edeltäjänsä "The Snow Goose", mutta toteaa albumilta löytyvän silti ilonaiheitakin. Venytettyine, tunnelmallisine instrumentaaleineen sekä avaruusmaisine sooloineen levy on hänen mielestään hyvinkin antoisa. Hän antaa albumille kolme tähteä viidestä.


title: Moonmadness

text:
Sputnikmusic-sivuston Matthijs van der Lee vertaa "Moonmadnessia" yhtyeen vuoden 1974 "Mirage"-albumiin. Levyjä yhdistää hänen mukaansa se, että molemmat sisältävät eräitä yhtyeen parhaimpia sävellyksiä, sekä se, että molemmilla soittaa sama, alkuperäinen kokoonpano. Van der Lee toteaa, että "Moonmadness" on ehdottomasti merkittävä progealbumi, joka kilpailee yhdessä "Miragen" kanssa Camelin suuren mestariteoksen tittelistä. Hän nostaa Camel-klassikoiksi kaikki albumin kappaleet ”Aristillusia” ja ”Chord Changea” lukuun ottamatta, ja antaa levylle 4.5 pistettä viidestä mahdollisesta.A-puoli
B-puoli


title: Lydia Lamaison

text: Lydia Lamaison (5. elokuuta 1914 – 20. helmikuuta 2012) oli argentiinalainen näyttelijä.


title: Lydia Lamaison

text: Lamaison oli naimisissa Oscar Soldatin kanssa vuodesta 1947 tämän kuolemaan vuonna 1982. Hänestä tehtiin vuonna 1997 Buenos Airesin kunniakansalainen.


title: Lydia Lamaison

text: Lamaisonilla oli varhaisia rooleja muiden muassa elokuvissa "Alas de mi patria" (1939), "La caída" (1959), "Fin de fiesta" (1960) ja "El ayudante" (1971). Hän esiintyi vielä vanhoilla päivillään vuosina 1998–1999 telenovelassa "Muñeca brava". Vuonna 2004 hänet nähtiin elokuvassa "La puta y la ballena".


title: Lydia Lamaison

text: Lamaison kuoli 97-vuotiaana Buenos Airesissa luonnollisista syistä.


title: Heidi Kabel

text: Heidi Bertha Auguste Kabel (27. elokuuta 1914 – 15. kesäkuuta 2010) oli saksalainen näyttelijä.


title: Heidi Kabel

text: Kabel loi pitkän, runsaasti yli puolivuosisataisen uran synnyinkaupunkinsa Hampurin Ohnsorg-Theaterissa, mutta tuli tunnetuksi myös elokuvista ja suosituista televisio-ohjelmista. Hän oli vuosina 1937 – 1970 naimisissa Hans Mahlerin kanssa, ja myös hänen vuonna 1944 syntynyt tyttärensä Heidi Mahler on näyttelijätär.


title: Heidi Kabel

text: Kabel oli lisäksi laulaja. Hänet palkittiin kolmella "Bambi"-palkinnolla vuosina 1989, 1990 ja 2004 sekä Goldene Europalla vuonna 1975.


title: Italian Grand Prix 2005

text: Italian Grand Prix 2005 oli Formula 1 -kauden 2005 15. osakilpailu, joka ajettiin 4. syyskuuta 2005 Monzan radalla, Italiassa.


title: Italian Grand Prix 2005

text: Kimi Räikkönen ajoi aika-ajojen nopeimman ajan McLaren-Mercedeksellään, mutta hänet kuitenkin pudotettiin moottorinvaihdon vuoksi paalupaikalta 11. lähtöruutuun. Paalupaikan tuolloin nappasi siis aika-ajojen toiseksi nopeimman ajan ajanut, Kimi Räikkösen tallitoveri Juan Pablo Montoya.


title: Italian Grand Prix 2005

text: Kilpailun voitti Juan Pablo Montoya ennen Renault'n Fernando Alonsoa, joka ajoi toiseksi. Kolmanneksi ajoi Fernando Alonson tallikaveri Giancarlo Fisichella. Kimi Räikkönen nousi hienosti ruudusta 11 sijalle neljä, ja häntä seurasivat Jarno Trulli, Ralf Schumacher, Antônio Pizzonia sekä Jenson Button.


title: Italian Grand Prix 2005

text: Kilpailun jälkeen Renault'n Fernando Alonso pysytteli edelleen kuljettajien pistetilanteen kärjessä ennen Kimi Räikköstä, jolla oli Italian osakilpailun jälkeen koossa 76 pistettä. Räikkösen takana seurasi kolmantena Ferrarilla ajava Michael Schumacher 55 pisteellään. Vaikka McLaren-tallin Juan Pablo Montoya voitti kilpailun, oli hän edelleen pisteissä neljäntenä 50 pisteellään. Renault-talli johti valmistajien sarjaa 146 pisteellään kymmenen pistettä McLaren-tallia edellä. Kolmantena valmistajien sarjassa oli Ferrari, joka oli jäänyt Renault'sta jo 60 pistettä. Toyota-talli saalisti Italian osakilpailusta seitsemän pistettä säilyttäen neljännen paikan 78 pisteellään. Kilpailussa ei nähty ainuttakaan keskeytystä.


title: Italian Grand Prix 2005

text: * = Kimi Räikkönen pudotettiin ruutuun 11 moottorinvaihdon vuoksi.


title: Fazerin musiikkikauppa

text: Fazerin musiikkikauppa, vuodesta 1897 Helsingfors nya musikhandel - Helsingin uusi musiikkikauppa, vuodesta 1919 Oy Fazerin musiikkikauppa, vuodesta 1960 Musiikki-Fazer, vuodesta 1999 F-musiikki, on historialtaan Suomen merkittävimpiin kuuluva musiikkialan yritys.


title: Fazerin musiikkikauppa

text: Sveitsistä Suomeen muuttaneen turkkurin Eduard Fazerin poika Konrad Georg Fazer (1864−1940), makeiskauppias Karl Fazerin isoveli, osti yhdessä Robert Emil Westerlundin (1859−1922) kanssa vuonna 1897 Anna Melanilta musiikkikaupan, joka oli perustettu Helsingin Aleksanterinkadulle 1884. Liikkeen nimeksi tuli Helsingfors nya musikhandel – Helsingin uusi musiikkikauppa. Yritys laajeni, kun Fazer ja Westerlund aloittivat kustannustoiminnan ja samalla myös Fredrik Paciuksen ja Jean Sibeliuksen tuotannon kustantamisen. Ensimmäinen sivuliike perustettiin Tampereelle 1898. Georg Fazerin veli Edvard Fazer keskittyi konserttitoimistoon ja perusti vuonna 1911 Kotimaisen oopperan, nykyisen Suomen kansallisoopperan, jota hän johti vuoteen 1938.


title: Fazerin musiikkikauppa

text: Yritys siirtyi 1904 kokonaan K. G. Fazerin omistukseen, ja R. E. Westerlund perusti oman musiikkialan yrityksen R. E. Westerlundin musiikkikaupan. Jo sitä ennen Westerlundilla oli ollut pieni pianoliike, jonka hän oli ostanut Richard Faltinilta vuonna 1896. Fazer perusti yrityksensä yhteyteen soitinkorjaamon 1908. K. G. Fazerin poika Georg Fazer (1889−1935) tuli yrityksen toimintaan mukaan 1913 ja otti toimitusjohtajuuden vastuulleen 1918. Hän muutti liikkeen nimeksi vuonna 1919 Oy Fazerin Musiikkikauppa. Fazerin toimitilat siirtyivät Hamsterin liiketaloon Aleksanterinkatu 11:een, johon tulivat 1919 myös konttori, piano-osasto ja korjauspaja ja vuonna 1922 soitin- ja nuottimyymälä ja varasto. Yritys omisti rakennuksen jonkin aikaa, mutta luopui siitä 1930-luvun laman aikana.


title: Fazerin musiikkikauppa

text: Kun Georg Fazer yllättäen kuoli, toimitusjohtajaksi tuli Toivo Voss-Schrader siihen asti, kunnes Georg Fazerin tyttärenpoika, diplomiekonomi Roger Lindberg (1915−2003) siirtyi yrityksen johtoon 1940. Lindberg ryhtyi kasvattamaan yritystä voimakkaasti. Hän perusti Fazerin pianotehtaan, osti Landolan kitaratehtaan ja laajensi huomattavasti yhtiön 1920-luvulla alkanutta äänilevytuotantoa. Viimeksi mainittu siirrettiin omaksi yhtiökseen, kun Lindberg perusti 1965 Finnlevyn. Lindberg osti vähitellen kilpailijoita, aina kun niitä oli tarjolla. Näin tuli 1972 Fazerin omistukseen muun muassa Scandia-musiikki. Samaan konserniin kuului myös 1977 lähtien Finnlevyn Takomon studiot, ja pian Lindbergillä oli hallussaan koko musiikin tuotanto nuottien julkaisusta levyjen myyntiin. Hän hallitsi jossakin vaiheessa yli puolta Suomen äänilevyalasta. Roger Lindberg sai vuonna 1966 kauppaneuvoksen arvonimen.


title: Fazerin musiikkikauppa

text: John Eric Westöstä tuli yrityksen toimitusjohtaja 1971. Hän laajensi sitä yhä ostamalla pieniä yrityksiä. Lindberg halusi varmistaa yrityksen säilymisen ja myi enemmistöomistuksensa MF-Investille ja sukulaisille 1988 saatuaan lupauksen, että yritys säilyy.


title: Fazerin musiikkikauppa

text: Vuonna 1992 Westön tilalle tuli yllättäen toimitusjohtajaksi Harry Söderholm ja pian Heikki Lehmusto. 1990-luvun alun lama sai omistajat vastoin Lindbergin kantaa ryhtymään yrityksen myyntiin. Puolessa vuodessa Lehmusto löysi yritykselle ostajan, ja perinteikkään yhtiön uudeksi omistajaksi tuli 1993 kansainvälinen suuryritys Warner Music Finland. Warner myi 1998 äänitteiden vähittäismyynnin liiketoiminnan hollantilaiselle Free Record Shopille. Samana vuonna (1998) Fazer Musiikin instrumenttien maahantuonti ja jälleenmyynti -toiminta siirtyi MBO-kaupalla jälleen täysin kotimaiseen omistukseen. Entisissä Musiikki-Fazerin tiloissa alkoi remontti 1999, ja miltei sata vuotta jatkunut musiikkikauppa Aleksanterinkadulla päättyi siihen. Free Record Shop lopetti toimintansa Suomessa 2007.


title: Fazerin musiikkikauppa

text: Fazerin musiikkikaupasta on jäljellä samoissa tiloissa toiminut, soittimia ja nuotteja myyvä F-Musiikki, joka vuonna 1999 siirtyi Kaisaniemenkatu 7:ään. Vuonna 2010 F-Musiikki avasin Pohjoismaiden suurimman soitinmyymälän Vantaan Retail Parkiin. Suurmyymälän lisäksi F-Musiikilla on edelleen myymälät Kaisaniemessä, Espoossa, Turussa, Lappeenrannassa ja Kuopiossa.


title: Fazerin musiikkikauppa

text: Fazerin konserttitoimisto toimii edelleen ja on Suomen suurin konserttiagentuuri. Fazerin klassisen musiikin kustannustoimintaa jatkaa Fennica Gehrman Oy Ab.


title: Marjorie Scardino

text: Dame Marjorie Morris Scardino, DBE, FRSA, (s. 25. tammikuuta 1947 Flagstaff, Arizona) on Pearson PLC:n entinen toimitusjohtaja. Hänestä tuli ensimmäinen naispuolinen FTSE 100 -yhtiön toimitusjohtaja, kun hänet nimitettiin Pearsonin toimitusjohtajaksivuonna 1997. Scardino on ollut myös Nokian hallituksen varapuheenjohtaja ja aikaisemmin Economist Groupin toimitusjohtaja.


title: Marjorie Scardino

text: Scardinolla ja hänen puolisollaan Albertilla on kolme lasta. Scardino asuu perheensä kanssa Lontoossa.


title: Marjorie Scardino

text: Marjorie Scardino valmistui Baylor Universitystä ja University of San Francisco School of Law’sta ja on vuoden 2002 Benjamin Franklin -mitalin voittaja. Ennen vuotta 1985 oli hän "The Georgia Gazette" -sanomalehden kustantajana.


title: Marjorie Scardino

text: Hän on myös Victoria and Albert Museumin edunvalvoja, on MacArthur Foundationin ja Carter Centerin hallitusten jäsen sekä Royal Society of Artsin kunniajäsen.


title: Marjorie Scardino

text: Scardino on syntyjään yhdysvaltalainen, mutta hän on hakenut myös Britannian kansalaisuuden, jotta voisi vastaanottaa "Dame Commander of the British Empire" -arvonimen.


title: Ken Hechler

text: Ken Hechler (20. syyskuuta 1914 Roslyn, New York – 10. joulukuuta 2016) oli yhdysvaltalainen demokraattisen puolueen poliitikko.


title: Ken Hechler

text: Hechler syntyi Roslynissä, New Yorkin osavaltiossa. Hän valmistui Swarthmore Collegesta ja Columbian yliopistosta. Hän julkaisi vuonna 1957 toiseen maailmansotaan sijoittuvan kirjan "The Bridge at Remagen", josta tehtiin vuonna 1969 samanniminen menestyselokuva (suomeksi "Viimeinen silta yli Reinin").


title: Ken Hechler

text: Hechler istui Yhdysvaltain edustajainhuoneen jäsenenä Länsi-Virginian neljännestä vaalipiiristä vuosina 1959–1977 ja tuli tänä aikana tunnetuksi liberaalisilla näkökannoillaan. Hän oli vuonna 1965 ainoa Martin Luther Kingin marssiin Selmassa, Alabamassa osallistunut kongressin jäsen.


title: Ken Hechler

text: Hechlerillä oli 1970-luvun loppupuolella epäonnistunut pyrkimys päästä ehdolle Länsi-Virginian kuvernööriksi. Hän kuitenkin toimi vuosina 1985–2001 osavaltion ulkoministerinä ja oli jälleen ehdolla vuonna 2004, mutta hävisi republikaaniehdokas Betty Irelandille. Hän vietti samana vuonna 90-vuotispäiväänsä.


title: Emergency on Planet Earth

text: Emergency on Planet Earth on brittiläisen musiikkiyhtye Jamiroquain ensimmäinen albumi. Se julkaistiin toukokuussa 1993 Britanniassa ja elokuussa 1993 Yhdysvalloissa. Emergency On Planet Earth sisältää voimakkaita vaikutteita funkista ja acid jazzista. "When You Gonna Learn" ja "Didgin' Out" -kappaleissa käytetään useasti Australian aboriginaalien soitinta, didgeridoota.


title: Adapazarı

text: Adapazarı on Sakaryan maakunnan pääkaupunki Turkin luoteisosassa. Vuonna 2006 kaupungissa arvioitiin asuvan 286 924 asukasta, ja vuonna 2008 391 102 asukasta. Adapazarı sijaitsee vanhan Silkkitien varrella ja on risteyspaikka Istanbulista Anatoliaan kulkevalla tiellä.


title: Adapazarı

text: Adapazarissa on suuri Toyotan autotehdas. Tekstiiliteollisuus ja Istanbuliin vietävät maataloustuotteet ovat myös merkittäviä tulonlähteitä.


title: Kim Weckström

text: Kim Weckström (s. 13. huhtikuuta 1952 Helsinki) on suomenruotsalainen media-alan vaikuttaja ja kirjailija.


title: Kim Weckström

text: Weckström perusti "City"-lehden vuonna 1985 yhdessä Eero-Pekka Rislakin kanssa. Vuonna 1994 hän perusti "Markkinointi & Mainonta" -lehden Talentumin toimeksiannosta. Vuonna 1996 Weckström ja Aleksi Nieminen perustivat yhden Suomen ensimmäisistä Internet-konsulttiyrityksistä The Works Finlandin. Talentumin ja Harri Roschierin toimeksiannosta hän oli käynnistämässä Satama Interactiven vuonna 1997. Talentum myi omistuksensa yhtiössä vuonna 2005. (Yritys sulautui vuonna 2007 Trainer's Housen kanssa.) Vuosina 1999–2004 Weckström toimi e-Strategy Advisorsin konsulttina Lontoossa.


title: Kim Weckström

text: Media- ja internetyrittäjäuran alkuvaiheessa Weckström hoiti ensin Helsingin yliopiston ja myöhemmin Åbo Akademin tiedotus- ja valtio-opin apulaisprofessorin virkoja vuoteen 1992 saakka. Weckström on lisäksi toiminut toimittajana ja kirjailijana.


title: Kim Weckström

text: Koulutukseltaan Weckström on yhteiskuntatieteilijä, pääaineenaan tiedotusoppi. Weckström valmistui Tampereen yliopiston tiedotusopin laitokselta (nyk. informaatiotieteiden laitos) vuonna 1981 yhteiskuntatieteen lisensiaatiksi. Weckström on opiskellut stipendiaattina Sorbonnessa 1978–1979 ja World Press Institutessa vuosina 1983–1984.


title: Kim Weckström

text: Weckström harrastaa kilpapurjehdusta veneellään Vågspel (FIN-6), joka on Birger Slotten 1941 suunnittelema ja Wilenius Båtvarvin vuonna 1943 rakentama 8mR-vene. Weckström toimi Helsingfors Segelsällskapetin HSS:n kommodorina vuodesta 2009-2012.


title: Kim Weckström

text: Nykyään Weckström toimii perustamansa 2005 Avaus Consultingin partnerina.


title: Sakaryan maakunta

text: Sakaryan maakunta sijaitsee Turkin pohjoisrannikolla Marmaran alueella. Maakunnan pääkaupunki on Adapazarı. Vuoden 2015 lopussa arvioitu väkiluku oli 953 000. Se on saanut nimensä alueella virtaavasta Sakarya-joesta, jota kutsuttiin antiikin aikaan Sangariaksi. Sakarya-joki virta suomaiden läpi ja siten vesistöön liittyy useita järviä. Maakunnan eteläosassa on vuoria, jotka kohoavat 1600 metrin korkeuteen.


title: Sakaryan maakunta

text: Sakarya sijaitsee maanjäristyksille alttiilla alueella. Erityisen tuhoisia ovat olleet vuosien 1967 ja 1999 maanjäristykset.


title: Suomen kansallisfilmografia

text: Suomen kansallisfilmografia on 1980-luvun loppupuolelta alkaen julkaistu teossarja, joka esittelee kaikki suomalaiset kokoillan elokuvat taustatietoineen vuodesta 1907 vuoteen 2000. Editan ja Suomen elokuva-arkiston julkaisemassa kirjasarjassa on ilmestynyt 12 osaa.


title: Suomen kansallisfilmografia

text: Vuonna 2005 valmistuneen sarjan päätoimittajina ovat toimineet Kari Uusitalo kahdeksan ensimmäisen osan ajan ja hänen eläkkeelle siirtymisensä jälkeen Sakari Toiviainen. Näillä näkymin sarjan jatko-osat julkaistaan internetissä sähköisessä muodossa.


title: Marxilainen uskontokritiikki (kirja)

text: Marxilainen uskontokritiikki (1979) on Vesa Oittisen kirja, jonka on kustantanut vasemmistolainen kustantaja Kansankulttuuri. Teoksessa käsitellään marxilaisen uskontokritiikin lähtökohtia. Tekijä sanoo saatesanoissaan sen pyrkivän olemaan myös käsiteselvitys siitä, mitä uskonto marxilaisen ajattelun mukaan on, miten se syntyy, millaisia historiallisia muotoja sillä on (tekijä toteaa esityksen tosin rajoittuvan tässä vain kristinuskoon) sekä miten kommunistien tulisi arvioida uskontoa.


title: Marxilainen uskontokritiikki (kirja)

text: Teoksen rungon muodostavat marxilaisuuden klassikkojen keskeiset uskontoa käsittelevät lainaukset, jotka on sijoitettu tiettyyn järjestykseen. Muu teksti on selityksiä näihin lainauksiin. Tekijä toteaa, että moni asia on jäänyt tarkemmin selvittämättä ja lukija saattaa ajatella, että havainnollista yhteiskuntatutkimuksen tai historiantutkimuksen aineistoa on liian vähän. Ainakin sitä on kirjoittajan mukaan pidettävä puutteena, että uskonnollisia laitoksia – kuten kirkkoa, papistoa ja niin edelleen – on käsitelty vain ohimennen. Ne ainoastaan mainitaan ensimmäisessä luvussa siinä, missä puhutaan ylärakenteesta, mutta yksityiskohtaisempaa aineistoa ei ole esitetty. Näistä asioista kiinnostunutta lukijaa tekijä kehottaa kääntymään muun kirjallisuuden puoleen.


title: Tarja Lunnas

text: Tarja Lunnas (s. 11. elokuuta 1960 Tampere) on suomalainen iskelmälaulaja.


title: Tarja Lunnas

text: Lunnas tuli tunnetuksi Seinäjoen Tangomarkkinoilla 1989 sijoituttuaan toiseksi. Tämän jälkeen Lunnas sai enemmän keikkoja ja jätti päätyönsä ATK-suunnittelijana. Hän on osallistunut Eurovision laulukilpailujen Suomen karsintoihin kaksi kertaa. Ensimmäisellä kerralla karsintakappale oli "Naurus sun ja katseesi sun" vuoden 1990 karsinnassa ja toisella kerralla kappale "Kuka tykkää suukoista" vuoden 1994 karsinnassa.


title: Tarja Lunnas

text: Syksyn sävel -kilpailuun Lunnas osallistui kolme kertaa. Hänen kilpailukappaleensa "Seine" hylättiin kilpailusta vuonna 1997 ennenaikaisen mainostamisen vuoksi. Kaksi vuotta myöhemmin Lunnas sijoittui kilpailussa kolmanneksi kappaleella "Lemmenpölyä" ja vuonna 2000 "Paratiisisaari" toi sekin kolmannen sijan.


title: Oliver Cowdery

text: Oliver Hervy Pliny Cowdery (3. lokakuuta 1806 Wells, Vermont – 3. maaliskuuta 1850 Richmond, Missouri) oli Kristuksen kirkon, myöhemmän Myöhempien aikojen pyhien Jeesuksen Kristuksen kirkon perustajan Joseph Smithin läheinen ystävä ja luotettu. Häntä voidaan pitää yhtenä myöhempien aikojen pyhien liikkeen perustajista. Cowdery oli yksi Mormonin kirjan "kolmesta todistajasta".


title: Oliver Cowdery

text: Oliver Cowdery syntyi 3. lokakuuta 1806 Wellsissä, Vermontissa. Hänen perheensä kuului paikalliseen vapaaseurakuntaan eli kongregationalistiseen kirkkoon. Kaksikymmentävuotiaana Cowdery muutti naapuriosavaltio New Yorkiin, jossa hän asui veljensä luona ja toimi kauppa-apulaisena. Hän toimi lyhyen aikaa myös kansakoulunopettajana. Opettajana ollessaan hän asui Joseph Smithin isän Joseph Smith Sr:n luona. Tämä kertoi hänelle poikansa näkemistä näyistä ja siitä, että tämä oli löytänyt maasta kultaisia levyjä, joihin oli kirjoitettuna Amerikan mantereen muinaisten asukkaiden historia ja "evankeliumin täyteys".


title: Oliver Cowdery

text: Cowdery arveli, että asiassa voisi hyvinkin olla jotain todenperää. Hän matkusti Harmonyn kaupunkiin, Pennsylvaniaan, jossa Joseph Smith asui. Hän tapasi Smithin 5. huhtikuuta 1829, siis vuoden ja päivän ennen Kristuksen kirkon muodollista perustamista. Smith teki Cowderyyn syvän vaikutuksen. Hän pyysi Cowderya kirjurikseen ja avustajakseen Mormonin kirjan kääntämisessä. 7. huhtikuuta alkaen Cowdery alkoi kirjoittaa muistiin Mormonin kirjan tekstiä sen mukaan, mitä Smith hänelle saneli.


title: Oliver Cowdery

text: Smith ja Cowdery kertoivat saaneensa useita enkelien ja ylösnousseitten ilmestyksiä kirjoitustyön aikana. 15. toukokuuta 1829 heille ilmestyi heidän kertomansa mukaan Johannes kastaja, joka palautti heille maan päältä kadoksissa olleen Aaronin pappeuden valtuuden. Tämän jälkeen Cowdery kastoi Smithin paikallisessa Susquehanna-joessa, ja Smith kastoi Cowderyn.


title: Oliver Cowdery

text: Kesäkuussa 1829 Cowdery näki yhdessä Joseph Smithin ja David Whitmerin kanssa näyn, jossa enkeli näytti heille ne kultalevyt, joista Smith oli kääntänyt Mormonin kirjan. Enkeli myös vahvisti Smithin käännöksen aitouden. Vähän myöhemmin myös Martin Harris näki kultalevyt näyssä. Cowdery, Whitmer ja Harris vahvistivat nähneensä kultalevyt kirjallisella todistuksella, joka on painettu lähes kaikkien Mormonin kirjan painosten alkuun nimellä "Kolmen silminnäkijän todistus".


title: Oliver Cowdery

text: Kun Kristuksen kirkko järjestettiin virallisesti 6. huhtikuuta 1830, Cowdery valittiin kirkon "toiseksi vanhimmaksi", samalla kun Smith valittiin sen "ensimmäiseksi vanhimmaksi". Cowderysta tuli siis eräänlainen kirkon varajohtaja ja Smithin "sijainen". Vuonna 1834 Cowdery tosin menetti asemansa Sidney Rigdonille; Rigdonista tuli profeetta Smithin "ensimmäinen neuvonantaja" ja Cowderystä "toinen neuvonantaja".


title: Oliver Cowdery

text:
Kirkon alkuvuosina Cowdery toimi useiden tärkeiden julkaisujen toimittajana. Ensiksi hän toimitti Mormonin kirjan painokuntoon ja valvoi ensimmäisen painoksen painotyötä. Vuodesta 1831 hän alkoi koota ja editoida Smithin saamia ilmestyksiä, jotka koottiin myöhemmin kirjaksi nimeltä "Käskyjen kirja" (engl. "Book of Commandments"). Tämä on nykyisen Opin ja liittojen ensimmäinen versio. Cowdery toimitti myös kirkon virallista lehteä "The Evening and Morning Star". Smithin alkaessa "tarkastaa" Kuningas Jaakon raamatunkäännöksen oikeellisuutta, Cowdery toimi hänen kirjurinaan. Hän merkitsi muistiin Smithin korjaukset, jotka tunnetaan nimellä Innoitettu raamatunkäännös. Cowdery toimi myös kirkon hallinnossa ja profiloitui taitavana saarnaajana ja kirjailijana.
18. joulukuuta 1832 Oliver Cowdery meni naimisiin Elizabeth Ann Whitmerin, David Whitmerin sisaren kanssa. Liitosta syntyi viisi lasta, joista vain yksi eli aikuisikään.


title: Oliver Cowdery

text: Kirkko perusti vuonna 1837 Kirtlandissa, Ohiossa oman pankin nimeltä "Kirtland Safety Society" (KSS). Cowdery toimi pankin setelinannosta vastaavana johtajana, jonka vastuulla olivat pankin setelien painolaatat (tuohon aikaan Yhdysvalloissa oli laillista ja tavallista, että pankit painoivat omia seteleitään). Samana vuonna hänestä tuli "Monroe-pankin" johtaja. Kirkko oli hankkinut omistukseensa Monroe-pankin ajatuksena, että se voisi tukea Kirtlandin pankin toimintaa. Molemmat pakit kuitenkin menivät konkurssiin jo maaliskuussa 1838. Huomattava osa kirkon jäsenistä menetti konkursseissa säästönsä, mikä aiheutti kirkossa hajaannusta ja riitoja. Myös Cowderyn maine kärsi pahasti.


title: Oliver Cowdery

text: Pankkikriisi ja sitä seurannut kirkon taloudellinen ahdinko syvensivät entisestään luottamuspulaa Smithin ja Cowderyn välillä. Kriisi saavutti sellaiset mittasuhteet, että Oliver Cowdery erotettiin kirkosta 12. huhtikuuta 1838. Hänet erottanut kirkon tuomioistuin katsoi hänen tahranneen profeetan mainetta väittämällä tämän syyllistyneen aviorikokseen. Lisäksi häntä syytettiin palvelutehtävien laiminlyömisestä kirkossa sekä siitä, että hän oli vahingoittanut kirkkoa taloudellisesti ryhtymällä eräiden Kirtlandin pankin konkurssissa rahansa menettäneiden jäsenten oikeusavustajaksi heidän vaatiessaan kirkolta menetyksiään. Hänen paikkansa profeetan neuvonantajan peri tämän veli Hyrum Smith.


title: Oliver Cowdery

text: Erottamisestaan katkeroitunut Cowdery käänsi kirkolle selkänsä. Hän jatkoi oikeustieteen opintojaan ja toimi valmistuttuaan asianajajana ensin Kirtlandissa, sen jälkeen Tiffinissä, Ohiossa ja vuodesta 1847 Wisconsinissa. Cowdery tultiin tuntemaan kyvykkäänä asianajajana, jolla oli erinomaiset puhelahjat. Samalla hän oli kuitenkin vaatimaton ja sisäänpäin kääntynyt. Cowdery toimi myös Tiffinissä paikallisen lehden päätoimittajana. Kun tuli julkiseen tietoon, että hän oli yksi Mormonin kirjan kolmesta todistajasta, hänet pakotettiin eroamaan päätoimittajan paikalta. Cowdery sai kuitenkin jatkaa lehden apulaispäätoimittajana vähemmän näkyvällä paikalla. Poliittisesti Cowdery otti innolla osaa Demokraattisen puolueen toimintaan. Hän asettui ehdolle jopa kongressivaaleissa. Hänen vastustajansa käyttivät hyväkseen sitä, että hän oli yksi Mormonin kirjan todistajista, ja tekivät hänestä julkisesti naurunalaisen. Cowdery hävisi vaalinsa.


title: Oliver Cowdery

text: Cowdery oli pitänyt kirjeitse yhteyksiä entisiin ystäviinsä Myöhempien aikojen pyhien Jeesuksen Kristuksen kirkossa. Vuonna 1848 hän tapasi kirkon tuolloisen presidentin Brigham Youngin Winter Quartersissa, Nebraskassa, ja pyysi saada palata kirkon yhteyteen. Pitkällisten keskustelujen jälkeen Young hyväksyi hänen pyyntönsä, ja apostoli Orson Hyde kastoi hänet uudelleen 12. marraskuuta 1848. Cowdery ei kuitenkaan saanut, eikä ilmeisesti edes halunnut, takaisin aikaisempaa asemaansa kirkossa. Hän ilmoitti haluavansa olla vain yksinkertainen jäsen kirkossa. Yksityisesti hän arvosteli kirkon suvaitsematonta hallintoa ja moniavioisuutta. Cowdery ilmaisi halunsa muuttaa Suuren suolajärven laaksoon Utahiin. Hän kuitenkin sairastui keuhkokuumeeseen ja kuoli lankonsa David Whitmerin luona Richmondissa, Missourissa 3. maaliskuuta 1850.


title: Amplifire

text: Amplifire on oululainen modernia rockia soittava yhtye. Yhtyeen ensimmäinen levy "Killing The Sound" julkistettiin vuoden 2005 toukokuussa. Tunnetuimpia kappaleita ovat "Drown Together" ja "Relieving". Yhtye on tehnyt kappaleita muun muassa Flatout-peliin.


title: Mirage Studios

text: Mirage Studios on yhdysvaltalainen sarjakuvayhtiö, jonka perustivat Kevin Eastman ja Peter Laird vuonna 1983. Se sijaitsee Northamptonissa, Massachusettsissa. Sen tunnetuimpia hahmoja ovat Teini-ikäiset mutanttininjakilpikonnat.


title: Mirage Studios

text: Eastman ja Laird perustivat yhdessä Mirage Studiosin kesällä 1983, jonka jälkeen kaksikko loi tunnetuimman sarjakuvansa Teini-ikäiset mutanttininjakilpikonnat. Turtlesin menestyksen myötä Eastman ja Laird palkkasivat pääryhmän sarjakuvapiirtäjiä auttaakseen heitä kasvussa olleen työmäärän vuoksi. Yhtiö palkkasi ensimmäisenä Eastmanin vanhan ystävän Steve Lavignen vuonna 1984 tekstaajaksi. Vuotta myöhemmin he palkkasivat Clevelandista kotoisin olevan Ryan Brownin auttamaan Eastmania ja Lairdia värittämisessä. Brownista tuli samalla ensimmäinen taiteilija, joka työskenteli pitkään Turtlesien parissa. Vuonna 1986 yhtiöön tuli kaksi uutta henkilöä, piirtäjä Jim Lawson Connecticutista ja kansikuvien värittäjä Michael Dooney New Jerseystä. Vuosia myöhemmin Mirage Studios palkkasi Eric Talbotin, joka oli myös Eastmanin vanha koulukaveri, sekä Brownin ystävä käsikirjoittaja Stephen Murphy ja Dan Berger tuli Ohiosta.


title: Mirage Studios

text: 1. kesäkuuta 2000 Laird ja Mirage Studios ostivat Eastmanin omistusoikeudet Turtleseihin, lukuun ottamatta taloudellisesti saatuja tuloja. Laird uskoi Eastmanin kyllästyneen ja haluten näin kokea uusia haasteita. Vuosia myöhemmin 1. maaliskuuta 2008 Laird ja Mirage ostivat hänen loput omistusoikeudet. Siitä huolimatta Eastman on seurannut luomuksensa uusia tuotoksia.


title: Mirage Studios

text: 21. lokakuuta 2009 Peter Laird ilmoitti myyneensä Viacomin omistuksessa olevalle Nickelodeonille kaikki omistusoikeutensa Turtleseihin. Mirage saisi kuitenkin myynnistä huolimatta julkaista 18 numeroa vuodessa.


title: Katharine Kerr

text: Katharine Kerr (s. 1944 Cleveland, Ohio) on yhdysvaltalainen tieteis- ja fantasiakirjailija. Hänet tunnetaan parhaiten kelttiläisvaikutteisista fantasiaromaaneistaan, joiden tapahtumat sijoittuvat kuvitteelliseen Deverryn maahan. "Deverryn taru" -sarjasta on suomennettu vain kaksi ensimmäistä kirjaa, "Hopeatikari" (1986) ja "Lumottu sormus" (1987). Osa kirjoista on julkaistu kahdella eri nimellä. Ensimmäinen on amerikkalainen, jälkimmäinen brittiläinen. Lisäksi brittikustantaja määrittelee kirjat "The Gold Falconista" eteenpäin "The Dragon Mage" -sarjan osiksi.


title: Kristuksen kirkko (parrishiitit)

text: Kristuksen kirkko (parrishiitit) on eräs myöhempien aikojen pyhien liikkeeseen kuulunut lyhytikäinen uskonnollinen yhteisö. Kirkon perusti Warren Parrish (sukunimi voidaan kirjoittaa myös muodossa "Parish") vuonna 1837.


title: Kristuksen kirkko (parrishiitit)

text: Yhteisön perustaminen oli seurausta Myöhempien aikojen pyhien Jeesuksen Kristuksen kirkon tuolloisessa keskuspaikassa Kirtlandissa, Ohiossa syntyneistä taloudellisista levottomuuksista. Kirkko oli vuonna 1836 perustanut Kirtlandiin oman rahoituslaitoksen, "Kirtland Safety Societyn" (KSS) ja kehottanut myöhempien aikojen pyhiä sijoittamaan rahansa pankkiin. Pankki kuitenkin teki konkurssin jo maaliskuussa 1837. Osin tämä oli syytä pankin huonosta johtamisesta, mutta on myös arveltu, että osa pyhistä kavalsi pankkiin sijoitettuja varoja. Parrish mainitaan usein heidän joukossaan.


title: Kristuksen kirkko (parrishiitit)

text: Yhtä kaikki Parrish asettui monien muiden kanssa kirkon johtajaa, profeetta Joseph Smithiä vastaan syyttäen häntä katastrofista. Tämän seurauksena Parrish erotettiin kirkosta. Parrish ryhtyi avoimeen vastarintaan Smithiä vastaan ja perusti oman kirkon, joka otti nimekseen "Kristuksen kirkko" (engl. "Church of Christ"). Tämä oli sama nimi kuin Smithin perustamalla kirkolla oli sen alkuvaiheessa. Erotukseksi tästä Kristuksen kirkosta Parrishin kirkosta käytetään nimitystä "parrishiitit".


title: Kristuksen kirkko (parrishiitit)

text: Joseph Smithin siirtyessä seuraajineen Far Westiin, Missouriin Parrishin seuraajat jäivät Kirtlandiin. He saivat kaupungin hallintaansa ja ottivat haltuunsa myös Kirtlandin temppelin. Parrish alkoi opettaa Joseph Smithin olevan "langennut profeetta". Ainakin osa kirkon jäsenistä selitti sekä Smithin ilmoitukset että Mormonin kirjan väärennöksiksi. Virallisesti Parrish selitti kirkkonsa olevan viimeisten päivien pyhien yhteisö, joka halusi yhdistää koko kristinuskon. Käytännössä ainakin jotkut kirkon jäsenistä kiistivät kristinuskon totuuden kokonaan väittäen uskontoa huijaukseksi.


title: Kristuksen kirkko (parrishiitit)

text: Parrishin perustama yhteisö hajosi muutamassa kuukaudessa. Parrish itse kääntyi baptistiksi ja ryhtyi baptistikirkon saarnaajaksi.


title: Rohtoimikkä

text: Rohtoimikkä ("Pulmonaria officinalis") on imiköiden sukuun kuuluva laji, jota Suomessa viljellään ainoastaan puutarhakasvina. Luonnonvaraisena sitä esiintyy lähinnä eteläisimmässä Ruotsissa (Skånessa) ja Tanskassa. Lehtoimikkää pidettiin aikaisemmin rohtoimikän alalajina, mutta sittemmin lehtoimikkä on saanut statuksen erillisenä lajina.